Сийрат: Макка давридаги ибодат ва ахлоқ тизими\nBy Исмоил Муҳаммад Яъқуб on 11/12/2020 СИЙРАТ ТАРИХ\nСаҳобаларни ҳар турли ибодатлар орқали тарбия қилишлари:\nРасулуллоҳ саллаллоҳу алайҳи ва саллам саҳобаларни руҳий поклаш билан тарбия қилар ва бу борада уларга Қуръони каримдан йўл-йўриқлар кўрсатар эдилар. Ана шундай кўрсатмалар ичида энг муҳимлари қуйидагилардир:\nАллоҳ яратган мавжудотлар ва У нозил қилган Қуръон ҳақида тафаккур қилиш.\nАллоҳ таолонинг шомил ва комил илми бутун борлиқни, ҳатто ғайб оламини ҳам қамраб олганлиги ҳақида фикр юритиш.\nАллоҳга ибодат қилиш руҳий тарбиянинг энг катта ва энг улуғ воситасидир. Чунки ибодат Аллоҳ субҳанаҳу ва таолога ғоят даражада хокисорлик кўрсатиш, демакдир. Бундай хокисорлик фақат Аллоҳ таолога бўлмоғи керак.\nИнсонга кўтаринки руҳ бағишлайдиган ва нафсини поклайдиган ибодатлар икки турлидир:\nБиринчи тури фарз қилинган ибодатлардир: таҳорат, намоз, рўза, закот, ҳаж каби.\nИккинчи тури кенг маънодаги ибодатлардир. Улар Аллоҳга яқин қиладиган ҳар қандай амални ўз ичига олади. Бундай амал ибодат ҳисобланиб, уни қилувчига савоб берилади. Ва унда инсон учун гўзал руҳий тарбия бордир.\nИнсон руҳиятини намоз ўқиш, Қуръон тиловат қилиш, Аллоҳни зикр этиш, Унга тасбеҳлар айтиш билан поклаши Исломда муҳим амалдир. Чунки инсон нафси кирлардан покланиб, яратувчисига боғланиб турмаса, зиммасига юкланган шаръий мажбуриятларни адо эта олмайди. Ибодатни давомий бажариш руҳга куч ато этади ва уни ўз вазифасини бажаришга ундайди.\nНамоз ибодатларнинг сардоридир. Руҳни поклашда намознинг жуда катта таъсири бор. Илк авлод вакиллари – саҳобалар намоз сабабли эришган улкан фойдалар қаторида қуйидагиларни санаш мумкин:\n1) Аллоҳнинг амрига бўйсуниш ва Унга қулчилик изҳор этиш. Дарҳақиқат, Аллоҳ таоло Ўзининг амрига бўйсунган мўминларни мақтаган:\n“Улар Рабларининг амрига ижобат қилган, намозни тўкис адо этган ва ишлари ўзаро маслаҳат билан бўладиган, Биз уларга ато этган мол-давлатлардан инфоқ қиладиган зотлардир” (Шўро, 38).\nСаҳобалар намоздаги ҳар бир ҳаракат ўзига хос алоҳида ибодатдир, у нафсга катта таъсир ўтказиб, руҳни поклайди, деб билар эдилар.\n2) Банданинг Раббига муножоти. Расулуллоҳ саллаллоҳу алайҳи ва саллам бу муножотнинг суратларидан бир кўринишни баён этиб бундай деганлар:\n“Аллоҳ таоло айтади: “Мен намозни Ўзим билан бандам ўртасида икки қисмга бўлдим. Бандам учун сўраган нарсасини бераман.\nАгар банда: “الحمد لله” (алҳамду лиллаҳ) деса, Аллоҳ таоло: “Бандам менга ҳамд айтди”, дейди.\nАгар у: “الرحمن الرحيم” (ар-Роҳман ар-Роҳим) деса, Аллоҳ таоло: “Бандам менга сано айтди”, дейди.\nАгар у: “مالك يوم الدين” (малики явмид-дийн) деса, Аллоҳ: “Бандам мени улуғлади”, дейди.\nАгар у: “اياك نعبد و اياك نستعين” (ийяка наъбуду ва ийяка настаъийн) деса, Аллоҳ: “Бу мен билан бандам ўртасидаги нарсадир. Бандам учун сўраган нарсасини бераман”, дейди.\nАгар у: اهدنا الصراط المستقيم صراط الذين انعمت عليهم غير المغضوب عليهم ولا الضالين (иҳдинас-сиротол-мустақийма сиротоллазийна анъамта алайҳим ғойрил мағзуби алайҳим валаз-зооллийн) деса, Аллоҳ: “Бу бандам учундир. Бандамга сўраган нарсасини бераман”, дейди.\n3) Қалб таскин топиши ва ором олиши. Зеро, Расулуллоҳ саллаллоҳу алайҳи ва салламга бирон иш мушкул бўлса, дарҳол намоз ўқир эдилар. Кўзлари намозда қувонар эди. Расулуллоҳ саллаллоҳу алайҳи ва саллам саҳобаларга намоз барча ғам-андуҳ ва муаммоларни ҳал этувчи қурол эканини таълим берган эдилар.\n4) Намоз гуноҳ ишлардан ман этувчидир. Аллоҳ таоло айтади:\n“Ўзингизга нозил қилинган бу Қуръонни ўқинг. Намозни тўла-тўкис адо этинг. Зеро, намоз гуноҳлар ва ёмон ишларга қўл уришдан қайтаради. Ва у Аллоҳнинг энг улуғ зикридир. Аллоҳ қилаётган ишларингизни билади” (Анкабут, 45).\nСаҳобалар разияллоҳу анҳум намозни адо этар эканлар, кўнгиллари у билан шодланар эди. Намоз уларни яхшиликлар қилишга чорлар, ёмонликлардан узоқлаштирар эди. Намоз улар учун маъсиятлардан асрайдиган қўрғон эди.\n Доктор Абдулҳалим Маҳмуд, “Фиқҳ ад-даъва”, 1/471, 472-бетлар.\n Муслим, “Саҳиҳ тўплами”, китаб ас-солат, боб вужуби қироат ал-фатиҳа фи кулли ракъа, 395-бет.\n Абу Довуд, “Сунан”, 1319-бет.\n Ҳоким (2/160) ривоят қилиб: “Муслимнинг шартига кўра саҳиҳдир”, деган. Унга Заҳабий мувофиқ бўлган.\n “Манҳаж ал-ислам фи тазкият ан-нафс” китобига қаранг.\nAvvalgi maqolaLIVE: Савол-жавоблар | 11.11.2020\nKeyingi maqola Тафсир: Бақара, 44-оят


Ўзбекистон — Тожикистон: САМАРҚАНД ВА СЎҒД ВИЛОЯТЛАРИ ВАКИЛЛАРИ БИР-БИРЛАРИГА САМИМИЙ ҚУЧОҚ ОЧИШДИ - Ўзбекистон овози газетаси\nЎзбекистон — Тожикистон: САМАРҚАНД ВА СЎҒД ВИЛОЯТЛАРИ ВАКИЛЛАРИ БИР-БИРЛАРИГА САМИМИЙ ҚУЧОҚ ОЧИШДИ\nЖаҳоннинг шодлиги йиғилса бутун, Дўстлар дийдоридан бўлолмас устун\nМавлоно Рудакийнинг ушбу сатрлари самарқандлик бир гуруҳ юртдошларимизнинг Тожикистон Республикасининг Сўғд вилоятига ташрифи давомида такрор-такрор айтилди.\nТожикистон Республикаси томонидан самарқандлик меҳмонларни Сўғд вилояти раиси ўринбосари Анвар Ёқубий бошчилигидаги мезбонлар кутиб олишди. Чегарадаёқ карнай-сурнай садолари остида бошланган дийдорлашувда ҳамманинг юзида табассум, тилида шукроналик. Икки халқ дўстлигида янги саҳифа очган Президентлар Шавкат Мирзиёев ва Имомали Раҳмондан барча миннатдор. Оддий одамларнинг кўзида қувонч ёшларини кўрдик. Уларнинг дилсўзлари, тилаклари тугамас эди. Қувончлари қалбларидан тошиб чиқарди.\n— Борди-келдилар тиклангани учун Яратганга шукр қиламиз, — дейди «Нуроний» жамғармаси Самарқанд вилоят бўлими раиси, халқ депутатлари вилоят Кенгашидаги ЎзХДП гуруҳи аъзоси Ҳасан Нормуродов. — Самарқандда ўтказилган Наврўз тантаналарида Сўғд вилояти вакиллари иштирок этишган эди. Президентимиз Шавкат Мирзиёев улар билан учрашиб, байрам билан қутлаганди. Ўз навбатида, меҳмонлар бизни ҳам Панжикентда ўтадиган Наврўз байрамига таклиф қилишди. Қанчалар яхши, икки қардош халқ ўртасидаги дўстлик абадий бўлсин. Мамлакатларимиз раҳбарлари омон бўлишсин. Мен уч кунлик сафар давомида кексалар билан ҳам суҳбатлашдим. Улар шодлигининг чегараси йўқ.\nСамарқандликлар Сўғд вилоятидаги ишлаб чиқариш корхоналарида, бозорларда бўлишди. Муқаддас қадамжоларни зиёрат қилишди. Панжикентдаги Лойиқ Шерали ҳайкали пойига гул қўйишди. Шоир қаламига мансуб халқларимиз дўстлиги куйланган шеърлардан намуналар ўқишди.\nСафар давомида Самарқанд давлат университети ректори, «Эл-юрт ҳурмати» ордени соҳиби Рустам Холмуродов Тожикистон Миллий университети ректори, академик Муҳаммадюсуф Сайдали, Хўжанд давлат университети ректори Жўразода Жамшид Ҳабибуллоҳ, Тожикистон ёзувчилар уюшмаси раиси Низом Қосимлар билан учрашди. Мазкур мулоқотлар давомида маданий, маърифий алоқаларни янада кенгайтириш, университетлар ўртасида ҳамкорликда илмий изланишлар олиб бориш, кадрлар тайёрлаш борасида тажриба алмашиш юзасидан келишувларга эришилди.\nПанжикентда бўлиб ўтган Наврўз сайлларида иштирок этган самарқандликларни қалби фахр-ифтихорга тўлди. Тантаналарда ҳар икки халқ санъат усталарининг куй-қўшиқларига барча жўр бўлди. Байрам дўстлик шодиёнасига айланиб кетди.\nТожикистон Республикаси Президенти Имомали Раҳмон ўз табрик сўзида халқларимиз ўртасидаги дўстлик, асрлар синовидан ўтганини, Ўзбекистон Президенти Шавкат Мирзиёев ташаббуси билан бутун Марказий Осиёда дўстлик, қардошлик, ўзаро яқинлик, ҳамкорлик руҳи қарор топганини, мустаҳкамланганини алоҳида эътироф этди. Байрам тадбирида иштирок этаётган самарқандлик меҳмонларни муборакбод этди.\nБайрамдан сўнг Тожикистон Республикаси Президенти Имомали Раҳмон Самарқанд вилояти вакиллари билан учрашиб, самимий суҳбатлашди. Мулоқот давомида Наврўз байрами арафасида халқларимиз ўртасидаги тарихий дўстлик алоқалари қайтадан тикланганлигини мамнуният билан айтиб ўтди. Ўз навбатида самарқандликлар ҳам ҳурмат ва эътибор учун Тожикистон давлат раҳбарига ўзларининг чексиз миннатдорликларини билдиришди.


Ўтмиш эртаклари БОБОЁНҒОҚ » "Жиззах овози" газетаси расмий сайти\nБир замонлар қишлоқнинг ўрнида қирлар ва сой бўлган экан. Боғбон ота шу ерга келиб, боғ яратиш учун жуда мос жой эканлигини кўриб, ерни чопиб ёнғоқ кўчатлари олиб келиб экибди. Кўчатлар орасидан ариқлар ўтказибди. Боғбон отанинг меҳнати ва маҳорати туфайли қир ёнбошидан шилдираб сувлар оқибди. Орадан йиллар ўтибди. Боғбон отанинг боғига ҳавас қилган одамлар боғ атрофидаги ерларни ўзлаштириб, дарахтлар экишибди. Шу тариқа қишлоқ пайдо бўлибди.\nБир куни қишлоқ ёнидан сарой аёнлари билан ҳукмдор ўтибди. Яшил боғлар билан ўралган қишлоқни кўриб ҳукмдор хурсанд бўлибди, бу боғлар яратувчисига тасаннолар айтибди. Унга боғбон отанинг ҳиммати ҳақида сўзлаб беришибди ва анча қариб қолган бўлса ҳам ҳамон ўз боғида меҳнат қилаётганини айтишибди. Ҳукмдор боғбон ота билан учрашишни ихтиёр этибди. У аёнлари билан қишлоқдаги энг катта ва энг сўлим боғга қадам ранжида қилибди. Боғбон ота меҳмонларни тавозе билан кутиб олибди. Ҳукмдор миришкор билан мириқиб суҳбат қурибди. У кетар чоғида боғбон ота бир халта ёнғоқ берибди. Ёнғоқларнинг ҳар бири ўсмир муштидай эмиш.\n- Бу ёнғоқларни оилам билан есам ўн кунга ё етади, ё етмайди, - дебди ҳукмдор ва боғбон отага мурожаат этибди: - Бирор яхши жой кўрсатсангиз шу ёнғоқларни экардим. Токи унинг ҳосилидан халқимиз юз йиллар баҳраманд бўлсин.\n-Ҳимматингизга балли, зоти олийлари! Сиздай раиятни ўйлагувчи ҳукмдори бор юрт ҳеч қачон қаҳатчилик кўрмайди,- дебди боғбон ота ва ҳукмдорни дуо қилибди. Ўзи бориб сой бўйида бир жойни кўрсатибди.\nҲукмдор чуқур қаздириб, унинг ичига ёнғоқларни эҳром шаклида териб чиқибди. Аёнлар ҳайрон бўлиб унинг ишларини кузатиб туришибди. Фақат боғбон отагина ҳукмдорнинг нима қилаётганини тушуниб, кулимсираганча оппоқ соқолини силаб турибди.\nҲукмдор ёнғоқларнинг ҳаммасини битта чуқурга шу тақлид териб чиқибди, сўнг эҳромни йиқитиб юбормаслик учун авайлаб тупроқ тортибди. Ўамма ишлар битгач, аёнлар ҳукмдордан бу амалнинг сирини сўрашибди. Ўукмдор эса сиз жавоб беринг дегандай боғбон отага қарабди.\n- Ёнғоқнинг бир нечта томири бўлади, лекин унинг бақувват бўлиши, яхши озиқланиши ва узоқ умр кўриши ўрта томирга боғлиқ. Биз боғбонлар уни ўқтомир деймиз. Ҳукмдоримиз ёнғоқларни эҳром шаклида экканларига сабаб ўсиб чиққан кўчатнинг ўнлаб ўқтомири бўлади ва дарахт минг йиллар яшаб, мевасидан халқимизни баҳраманд этади. Халқимизнинг ҳам шу ёнғоқ каби ўқтомири бақувват бўлса завол кўрмайди, - дебди боғбон ота.\nДарҳақиқат, орадан йиллар ўтибди, ҳукмдор эккан ёнғоқ забардаст дарахт бўлибди. У халқнинг яхши кунида ҳам, бошига ташвиш тушганида ҳам, тўкинчилигу қаҳатчиликда ҳам саховатини аямабди, ҳар йили шиҚил ҳосил соларкан. Қишлоққа азиз меҳмон келса, дастурхонга албатта бобоёнғоқ ҳосилидан қўйишаркан. Унинг ҳосилидан нафақат одамлар, балки парранда ва даррандалар ҳам баҳраманд экан. Шу зайлда асрлар ўтибди, бобоёнғоқ сой бўйида яшнаб ўсаверибди, унинг танаси беш кишининг қулочи етмайдиган йўғон бўлибди. Довул, бўронларда, зилзила ва кўчкиларда ундан ёш дарахтлар ҳам нобуд бўлибди, аммо бобоёнғоқ ҳамма офатлардан омон чиқибди.\nБир куни қишлоққа Қизил одам деган одам келибди. Яхшини ҳам, ёмонни ҳам ҳурмат билан кутиб олишга ўрганган қишлоқ аҳли унинг шарафига ёзилган дастурхонга бобоёнғоқ ҳосилидан қўйибди. Муштдай келадиган ёнғоқни ҳали кўрмаган Қизил одам ҳайратга тушибди ва бу дарахт қаерда ўсишини сўрабди. Унга узоқдаги бобоёнғоқни кўрсатишибди. Унинг узоқдан ҳам улкан эканлигини кўрган Қизил одам ёнидагилардан дарахтни ким экканлигини сўрабди.\n- Бу дарахтни улуғ ҳукмдор эккан. Шунинг учун асрлар оша яшамоқда, - дейишибди.\n- Ундай бўлса, бу дарахтни эртага кесиб ташлаймиз. Эскилик сарқитлари ҳатто қишлоқларда ҳам бўлмаслиги керак. Танасидан ишхонам учун мебеллар ясатамиз. Доҳиймиз сурати учун рамка қилдирамиз, жуда кўринимли чиқади,- дебди Қизил одам.\nУнинг сўзларини эшитган қишлоқ аҳли ғамга ботибди.\nЭрталаб Қизил одам дарахтни кестириш учун борса дарахт шохларига турли хил ранглардаги латталар боғлаб ташланган эмиш.\n- Нимага дарахтга латталар боғлаб қўйилган? -таажжубланибди Қизил одам.\n- Бу халқ муқаддас ҳисоблаган дарахтларга шундай латталар боғлаб, ният қилади. Агар дарахтни кесдирсангиз халқ норози бўлиб, ғалаён кўтариши мумкин,- дебди қишлоқ оқсоқолларидан бири.\nҚизил одам нима қилишини билмай ўйланиб қолибди, сўнг бирдан қаҳ-қаҳ уриб кулиб юборибди.\n- Бундай билимсиз, оми халқни биринчи кўришим! Наҳотки шу дарахтда куч, қудрат бўлса?- деб кетар жафосига забардаст дарахтга ҳасад билан бир назар ташлаб, машинасига ўтириб жўнаб қолибди.\nҚишлоқ аҳли ёнғоқни асраб қолиш учун шундай тадбир қўллаган экан. Халқ туни билан ухламай бобоёнғоқ шохларига кўйлакларини йиртиб, лахтакларидан боғлаб чиққан экан.\nБу воқеани менга бобом сўзлаб берган эди. Мана, орадан йиллар ўтди. Бобоёнғоқ эса ҳануз ўз кўркини йўқотмай ўсишда давом этмоқда. Энди унинг танасига ўн кишининг ҳам қулочи етмайди. dle 10.2 скачать , Быстрый торрент трекер КиноСвин рунета\n» ЁРДАМГА МУҲТОЖ ШИФОХОНА\n» ВАТАН ТАҚДИРИНИ БЕЛГИЛАГАН СУРОНЛИ ЙИЛЛАР\n» КАШМИР ҚЎШИҒИ (қисса)


Табиий инқироз даврида маънавий ва илмий тараққиётга қандай эришилади?\nБутун дунёда Covid-19 пандемияси тарқалиши натижасида кўплаб соҳаларда ижтимоий-сиёсий, иқтисодий муаммолар вужудга келмоқда. Шундай бир оғир шароитда иқтисодий барқарорлик, маънавий-илмий тараққиётга эришиш долзарб вазифалардан биридир.\nХалқаро Фан, таълим ва маданият масалалари бўйича Ислом ташкилоти – ICESCO Миллий комиссиясининг онлайн тарздаги кенгайтирилган анжумани бўлиб ўтди.\n“Covid-19 ва инқироздан кейинги даврда: таълим, фан ва маданият соҳасида қандай ҳаракатлар ва устуворликлар мавжуд” мавзусида ўтказилган онлайн мулоқотда ICESCO ташкилотига аъзо 60 га яқин давлатларнинг вакиллари ҳамда илмий жамоатчилик қатнашди. Жумладан, Ўзбекистон халқаро ислом академияси Халқаро ҳамкорлик масалалари бўйича проректори Бахромжон Мамадиев, “Исломшунослик ва ислом цивилизациясини ўрганиш ICESCO” кафедраси мудири Давронбек Махсудовлар иштирок этди.\nХалқаро анжуманда ҳозирги пандемия шароитидан кейинги даврда таълим, фан ва маданият соҳаларида режалаштирилган тадбирлар ва ҳаракатларнинг истиқболлари ҳақида фикр алмашилди. Кўплаб нуфузли ташкилотларнинг етакчи мутахассислари, олимлар, профессор-ўқитувчилар ўз маърузаларида жаҳонда кечаётган бугунги оғир вазият ва уни босқичма-босқич енгиб ўтиш чора-тадбирлари хусусида ўз таклифларини билдирди.\nМаълумки, Covid-19 пандемияси тарқалиши натижасида ижтимоий-иқтисодий соҳалар қатори фан, таълим, маданият йўналишларида ҳам сезиларли даражада ўзгаришлар юз берди. Масалан, аҳолининг турмуш-тарзи издан чиқиши, ёшларнинг маълум вақт мобайнида таълимдан узилиши, иқтисодиётнинг кескин суръатларда камайгани шулар жумласидан.\nЖаҳон сайёҳлик ташкилоти (ЖСТ) маълумотларига кўра, 2020 йилнинг биринчи чорагида сайёҳлик оқимларининг пасайиши натижасида 80 миллиард АҚШ доллари миқдорида йўқотишлар қайд этилган. ЮНЕСКОнинг Музейлар тўғрисидаги берган ҳисоботида дунё бўйлаб музейларнинг 90 фоизи ёпилгани, шунингдек, улар қайта ташкил этилганидан (очилганидан) сўнг атиги 10% иқтисодий инқироздан омон қолиши мумкинлиги айтилган. Бундан ташқари дунё бўйлаб умумтаълим мактабларининг ёпилиши натижасида 1,2 миллиарддан ортиқ ўқувчилар таҳсил олишдан маҳрум бўлган.\nКонференция давомида пандемия шароитида вужудга келган муаммоларни ўз вақтида бартараф этиш, кечиктириб бўлмайдиган муҳим масалаларга эътибор қаратиш, Covid-19 пандемиясига бутун дунё қарши курашаётган бир пайтда ўзаро ҳамкорлик алоқаларини янада мустаҳкамлаш, бирлик ва ҳамфикрликда иш кўриш муҳимлиги таъкидланди.\nШунингдек, анжуман якунида Халқаро Фан, таълим ва маданият масалалари бўйича Ислом ташкилоти – ICESCO Миллий комиссиясининг ҳозирги пандемия шароитида келиб чиқаётган муаммоларни бартараф этишга қаратилган чора-тадбирлари бўйича амалга оширилиши режалаштирилган таклиф ва тавсиялари тингланди.


Туркистон вилояти (Қозоғистон)да баҳорги аёз туфайли эртаги мевалар ҳосили нобуд бўлиши мумкин • EastFruit\nБош саҳифа › Янгиликлар › Туркистон вилояти (Қозоғистон)да баҳорги аёз туфайли эртаги мевалар ҳосили нобуд бўлиши мумкин\nТуркистон вилояти (Қозоғистон)да март ойининг учинчи ўн кунлигига келиб қор ёғди. Гарчи, ҳудуднинг аксарият қисмида термометр кечаси ҳам -3 даражадан пастга тушмаган бўлса-да, деярли бир ойлик иссиқ ҳаводан сўнг иқлимнинг бундай кескин ўзгариши фермерлар учун кўплаб муаммоларни келтириб чиқарди, деб ёзмоқда KazakhZerno.kz.\nСовуқдан биринчи бўлиб гуллаган мевали дарахтлар азият чекди. Шундай қилиб, боғбонлар олма ва ўрикнинг эртаги навлари ҳосилини кутишдан фойда йўқлигини тўлиқ ишонч билан айтишмоқда. Ҳосилни сақлаб қолиш имконияти фақат куртаклашга улгурмаган дарахтларда қолди. Булар, асосан, минтақанинг барча шимолий ҳудудлари ва марказий ҳамда жанубий қисмларидаги ўрик ва олманинг кечки навларидир. Ваҳоланки, бу ерда ҳам боғбонлар дарахтларни фумигация билан қутқаришди, яъни, кечаю кундуз нам ўтин ва қуруқ гўнг ёқиб, музлаган дарахтларни тутун билан иситишга ҳаракат қилишди Хўш, мазкур усул ёрдам бердими? Бунисини энди вақт кўрсатади.\n«Казгидромет» мутахассисларининг қайд этишича, жорий ўн кунликда Туркистон вилоятидаги мевали дарахтлар учун агрометеорологик шароит ниҳоятда ноқулай бўлди. Иссиқ қиш ва ундан кейинги илиқ баҳор кунлари натижасида мева дарахтлари шохида шиш юзага келиб, куртаклар очила бошлаган эди. Вилоятнинг айрим туманларида, шунингдек, Чимкентда ўрик гуллади. Аммо 17 март куни совуқ ҳаво оқими кириб келиши туфайли ҳаво ҳарорати кескин манфий кўрсаткичга тушиб кетди, 13 см қалинликда қор ёғди. 20 март куни ҳаво ҳарорати 2,7 даражага тушди. Олча куртаклари минус икки даражада, ўрик ва олма куртаклари эса минус 2,3 даража совуқда нобуд бўлади.\nТуркистон вилоятида мевали экинлар ҳосилини кутиш бефойда. Умид жанубдан – Мақтаарол ва Жетисой туманларида қор эриган, ҳатто тунда ҳам нолдан паст ҳарорат кузатилмаган.


ЎЗБЕКИСТОН РЕСПУБЛИКАСИ ОЛИЙ СУДИҲАЛОЛЛИКДА ҲИКМАТ КЎП. ҚИНҒИР ИШ ЭСА, ҲЕЧ ҚАЧОН ЖАЗОСИЗ ҚОЛМАЙДИ from\nҲАЛОЛЛИКДА ҲИКМАТ КЎП. ҚИНҒИР ИШ ЭСА, ҲЕЧ ҚАЧОН ЖАЗОСИЗ ҚОЛМАЙДИ\nХалқимиз саломатлигини сақлаш, унинг турмуш фаровонлигини оширишдек муҳим вазифа ижросини таъминлаш бевосита истеъмол бозоридаги маҳсулотларнинг сифат даражаси, яроқлилик муддати каби омиллар билан чамбарчас боғлиқ. Шу боисдан ҳам ҳар бир маҳсулотни истеъмолчига етказиб беришдан аввал унинг инсон ҳаёти ёки соғлиғи хавфсизлиги талабларига нечоғлик жавоб бериши ваколатли органлар, хусусан, давлат санитария эпидемиология назорати марказлари томонидан текширишдан ўтказилиши лозим.\nБироқ ҳаётда шундай кимсалар ҳам борки, улар бемалол сифат назорати текширувларини четлаб ўтишдан, ўзгалар ҳаёти ва соғлиғини хавф остига қўйиш эвазига мулкий наф кўришдан заррача тап тортишмайди.\nҚуйида шундай ғараз ният билан қинғирликка қўл урган ака-ука Даврон ва Феруз Гелдиевлар ҳамда уларнинг жиноий шериги Муҳриддин Камоловнинг кирдикорлари хусусида тўхталамиз.\nҚарши туманида истиқомат қилувчи Даврон Гелдиев қассобликнинг сир-асрорини ўрганаётганида бу ҳунар ҳалоллик, покизалик каби юксак инсоний фазилатларга амал қилинсагина қут-барака келтиришини негадир англаб етмади. У ўша кездаёқ бозорга сифатли гўшт маҳсулоти етказиб беришдан кўра, қандай бўлмасин, тезроқ чўнтагини қаппайтиришни мақсад қилиб олади. Шу боисдан ҳам тадбиркор сифатида давлат рўйхатидан ўтишни хаёлига ҳам келтирмади. Даврон укаси Феруз Гелдиевни ёнига олиб, ўзича маслаҳат қилган бўлди. Ўзаро суҳбат асносида улар Тошкент шаҳридаги бозорларга кўп миқдорда гўшт етказиб беришга келишиб олишди.\n— Битта сигирни майдалаб сотсанг, сариқ чақага зўрға эга бўласан, ундан кўра тайёр сўйилган гўштни тўплаб сотсанг, мўмайроқ соққа қиласан, — дейди Даврон укасига ўзини доно кўрсатиб.\nУкаси ҳам унга заррача эътироз билдирмади, аксинча, акасининг мўмай даромад орттиришга қаратилган ғараз мақсади унга ҳам мойдек ёқиб тушди. Хуллас, ака-укаларнинг ўзаро келишувига мувофиқ, Феруз Гелдиев Тошкентга йўл олди. Режага кўра, у гўштларни харидорларга етказиш учун овлоқроқ жой топиши ва яширин цех ташкил қилиши лозим эди. Даврон эса, ўзи туғилиб-ўсган Муллақувват қишлоғи, Камолобод кўчаси, 87-уйда одамлардан арзон-гаров гўштларни йиғиб олиб, автомашинада Тошкент шаҳрига етказиб беришни ўз зиммасига олди. Тез орада Феруз ўзининг қинғир мақсадига эришди: Тошкент тумани, «Иқбол» маҳалла фуқаролар йиғини, Боғишамол кўчаси, 25-уйни ижарага олди. Ферузга қурилиши тугалланмаган бу хонадон жуда маъқул келди. Ҳар ҳолда одамлар, айниқса, назоратчиларнинг назари тушмайдиган овлоқ жой, яширин цех ташкил қилиш учун айни муддао.\nОрадан кўп ўтмай, ака-укаларнинг бозори юришиб кетди. Даврон Гелдиев ўз уйида Қашқадарё вилоятининг турли туманларидан келтирилган мол ва қўй гўштининг ҳар бир килограммини 20-25 минг сўмдан сотиб ола бошлади. У маҳсулотнинг сифатига мутлақо эътибор бермай, уйидаги совуткичга жойлар, гўштни суягидан ажратиб қўйишни ҳам унутмасди. Мўлжалдаги гўшт йиғилгач, уларни йўловчи ташийдиган автомашиналар орқали Тошкентга жўнатарди. Шу тариқа Сарвар Абдураҳмонов бошқарувидаги «Ласетти» русумли, Чироқчи туманида яшовчи Ўткир исмли шахс бошқарувидаги «Нексия» русумли автомашиналар ака-ука Гелдиевларнинг беминнат уловига айланади.\n«Улгуржи қассоб» дея ном чиқаришга улгурган Даврон ўзига доимий мижозлар ҳам топиб олди. Чунончи, қамашилик Алишер, косонлик Ғулом, Чироқчи туманида яшовчи Ойбек исмли кимсалар озғин, қари, ҳаттоки ўлган ҳайвонларнинг гўштини Давронга келтиришар, «улгуржи қассоб» эса, бу маҳсулотларнинг истеъмолга яроқсизлигини кўра-била туриб, «лом-мим» демай, пулини санаб берарди. «Гуноҳи шу қассобларнинг бўйнига, мен қўй-молларнинг тириги ёки ўлигини кўрмаганман, пулини тўладимми, жавобини ҳам улар беришади», дея Даврон ўз қилмишини ўзича оқлаган бўларди. Буни қарангки, Давроннинг «довруғи» ҳатто қўшни вилоятларга ҳам етиб борди ва жиззахлик Зоҳид исмли кимса ҳам унга сифат назоратидан ўтмаган, истеъмолга яроқсиз гўштларни етказиб беришни йўлга қўйди.\nАка-ука Гелдиевлар даромадли ишни йўлга қўйиб олганидан ўзларича хурсанд бўлишар, улар кун сайин мўмай даромаднинг чўғи ортиб бораётганидан димоғи кўтарилиб, юриш-туриши ўзгариб бораётганди.\nҲар гал Тошкентга Даврон юборган гўштларни келтирган автомашина ҳайдовчиси бу ердан қуруқ қўл билан қайтмас, Феруз берган пулларни Қашқадарёга, Давронга топшириш учун олиб кетарди.\nАлбатта, пойтахтда зўр бериб ишлаётган Феруз Гелдиев ҳам сифатсиз маҳсулотни кўтара сотиш учун харидор топиш билан банд эди. У куну тун ҳаракатни заррача сусайтирмас, акаси етказиб бераётган маҳсулотни ўзи ташкил қилган яширин цехда сотиш учун тайёрлар, қоғозларга ўраб, қадоқлаган бўларди. Феруз қисқа фурсатда доимий харидорлар топиб, уларнинг «ишончли таъминотчиси»га айланди. Фақат харидорларнинг «Сифат назоратидан ўтганми?» — деган саволига жавоб тополмай, бироз чайналиб қоларди. Ахийри, «уддабурон» Феруз бунинг ҳам йўлини топди. У харидорлар сонини кўпайтириш, гўшт маҳсулотини қимматроқ нархда сотиш учун қўлбола муҳр тайёрлайди. Қарабсизки, содда харидорлар Феруз тайёрлаб қўйган маҳсулотларни «Сифат назоратидан ўтган» деган ишонч билан бажонидил сотиб олишади. Ф. Гелдиев «Қатортол озиқ-овқат бозори»да гўшт маҳсулотларини сотиш билан шуғулланувчи Собир, «Чорсу» бозорида савдо қилувчи Жавоҳир, Бахтиёр, ТТЗ бозоридаги Рустам, Ҳамид исмли ва бошқа шахсларни шу йўл билан боплаб лақиллатиб, сифатсиз гўштларни уларга улгуржи нархда сотишнинг уддасидан чиқди. Ф. Гелдиевнинг бозори чаққон бўлиб кетгач, эски таниши Муҳриддин Камоловни тери шилиш учун ёрдамга чақирди. Шу тариқа сифатсиз гўштларни сотиш орқали дурустгина мулкий наф кўраётган ака-укалар ўз фаолиятларини кун сайин кенгайтириб боришарди. Бироқ ҳаётда ҳар бир ишнинг чегараси бўлгани каби истеъмолга яроқсиз гўшт маҳсулоти савдоси билан шуғулланиб келган ака-укаларнинг қилмишларига ҳам якун ясалди. 2019 йил 6 февраль куни ваколатли давлат органлари томонидан ўтказилган тезкор тадбир чоғида ака-ука Даврон ва Феруз Гелдиевлар ҳамда уларнинг ҳамтовоғи Муҳриддин Камоловнинг қабиҳ қилмишлари фош бўлди. Тадбир чоғида Тошкент тумани, «Иқбол» маҳалла фуқаролар йиғини, Боғишамол кўчаси, 25-уйда ташкил этилган яширин цехда 1 004 килограмм қорамтир тусдаги, истеъмолчилар ҳаёти ёки соғлиғи хавфсизлиги талабларига жавоб бермайдиган гўшт маҳсулотлари сотувга тайёрланаётган, қўлбола усулда ёғочдан тайёрланган, белги ўрнини босиш учун мўлжалланган муҳр, сиёҳдон ва ҳисоб-китоблар юритилган дафтар ашёвий далил тариқасида олинди.\nСоғлиқни сақлаш вазирлиги ДСЭНМнинг 2019 йил 18 февралдаги 19-сонли хулосасига кўра, яширин цехда сотувга тайёрланаётган гўшт маҳсулотлари юқумли ўткир ошқозон-ичак ёки куйдирги касалликлари ёхуд гуруҳли овқатдан заҳарланиш ҳолатларини келтириб чиқариши, бир сўз билан айтганда, истеъмолга мутлақо яроқсизлиги аниқланган ва тегишли тартибда зарарсизлантириш учун юборилган.\nШунингдек, ашёвий далил тариқасида олинган ҳисоб-китоб дафтаридаги рўйхат тегишли тартибда кўздан кечирилганда Ф. Гелдиев ва Д. Гелдиевлар томонидан 18 908,3 килограмм гўшт маҳсулотлари 487 217 900 сўмга сотиб олинганлиги, 21 190,8 килограмм гўшт маҳсулотлари 702 081 700 сўмга сотилганлиги аниқланган.\nСуд ишни атрофлича кўриб чиқиб, судланувчилар — Даврон ва Феруз Гелдиевлар ҳамда Муҳриддин Камоловни Жиноят кодексининг тегишли моддалари билан айбдор, деб топди ва уларга қонуний жазо тайинлади.\nШу зайлда инсон саломатлигига жиддий таҳдид солувчи ёки унинг ҳаётини хавф остида қолдирувчи гўшт маҳсулотлари савдоси билан шуғулланиб келган айбдорлар қонун олдида жавоб беришга мажбур бўлишди. Агар улар тадбиркор сифатида давлат рўйхатидан ўтиб, қонун доирасида фаолият юритганида, энг муҳими, ўз юртдошлари дастурхонига сифатли гўшт маҳсулотларини етказиб берганларида элнинг дуосини олган, кўпчилик олдида уятга қолмаган бўлишарди.\nЗеро, халқимиз «Ҳалоллик ҳузур-ҳаловат, нопоклик эса, афсус-надомат келтиради», деб бежизга айтмаган.\nТошкент тумани судининг судьяси


“Биз қурилишларни тўхтатсак, Тошкентда уйлар нархи кескин ошиб кетади” ... - UzNews.uz\n20 декабря 2020 г. 444 0\n“Биз қурилишларни тўхтатсак, Тошкентда уйлар нархи кескин ошиб кетади” – Ортиқхўжаев қурилишлар ҳақида\nТошкент шаҳар ҳокими аксарият одамларнинг шаҳардаги қурилишлардан норози эканлигини, аммо бунинг ўзига яраша сабаблари борлигини айтди.\nТошкент шаҳар ҳокимининг 2020 йил якунлари ва 2021 йилда Тошкент шаҳрини ижтимоий-иқтисодий ривожлантириш режалари ҳақидаги мурожаатидан сўнг шаҳар ҳокими иштирокида ОАВ вакиллари, журналист ва блогерлар учун матбуот анжумани ташкил этилди.\nМатбуот анжуманида шаҳар ҳокими пойтахтда олиб борилаётган кенг кўламли қурилишларга қарамай уйлар нархи пасаймаётганига оид саволга жавоб берди.\n– Ҳозир кўпчиликда Тошкент шаҳридаги қурилишлардан норозилик кайфияти бор. Агар қурилишларни қилмаганимизда бугунги нархлар ҳам бўлмасди. Яъни, бугун шаҳарда оммавий қурилишлар қилмаганимизда, биз 2,5 йил олдин ўтириб маслаҳатлашганмиз, яқин орада уйларнинг нархи бир квадрат метр учун 1,5 миллион сўмдан кам бўлмаслигини прогноз қилганмиз.\nЧунки ўшанда шаҳарда 2-3 та компания уй қурарди. Уларнинг ҳам сотиш офислари бўлмасди, танишлар қидирардингиз. Тортмани очиб 50 фоизини ташланг, дейишарди. Ҳозирчи, борасиз, кофе бериб кутиб олишади. “Қаердан бўлсин? Қуёшга қараган бўлсинми ёки тескарими? Қайси қаватдан бўлсин?” деб каталогни қўлингизга тутқазиб кутиб олишади, тўғрими? – дейди шаҳар ҳокими.\nОртиқхўжаев шунингдек, шу кунгача олиб борилган қурилишлар натижасида айни пайтдаги нархлар сақланиб турганлигини таъкидлаб ўтди.\n– Ҳозир, ҳатто, 3 йил ичида бўлиб-бўлиб тўлаш ҳам мумкин. Айтмоқчиманки, қурилишларни ўз вақтида жадаллаштирганимиз ҳисобига айни пайтдаги нархлар сақланиб турибди.\nАгар Тошкент шаҳрида қурилишни тўхтатиб қўйсак, уйлар нархининг кескин ошиши кузатилади. Яъни етишмовчилик пайдо бўлади. Айниқса, Тошкент шаҳрида “прописка” масаласи ечим топганидан сўнг бунинг эҳтимоли ошди. Бугун биз катта лойиҳаларни қилишга мажбур бўляпмиз ва қилишимиз керак. Чунки уйлар қимматлашиб кетса, кам даромадли оилаларнинг уй харидига бўлган имконияти камайиб кетаверади. Шуларни инобатга олиб тезроқ уйларни ва уларга тегишли инфраструктурани қуриб битказишимиз керак, дейди Тошкент шаҳар ҳокими Жаҳонгир Ортиқхўжаев.\n3 марта, 12:30 322 0\n3 марта, 18:49 319 0\n03 Марта, Среда 319 0\n03 Марта, Среда 306 0


Ляньюньган: Хитойнинг шарқий дарвозаси | www.ziyouz.uz\nБош саҳифа ЯнгиликларЛяньюньган: Хитойнинг шарқий дарвозаси\nЛяньюньган: Хитойнинг шарқий дарвозаси\nХитойнинг Ляньюньган шаҳри яқин йилларда Шанхай Ҳамкорлик Ташкилотига аъзо давлатларнинг йирик логистикага марказига айланади. Чин юртига сафар қилган ўзбекистонлик журналистлар делегацияси ушбу шаҳарда ҳам бўлиб, транспорт-логистикани ривожлантириш имкониятлари билан танишдилар.\nЦзянсу провинциясининг шарқий сарҳадида жойлашган Ляньюньган шаҳри савдо-иқтисодий муносабатларни кенгайтиришга интилмоқда. Ляньюньган ғоят қулай жуғрофий ҳудудда жойлашган бўлиб, илғор денгиз, автомобиль ва темир йўлларига эга.\nБу ерда ШҲТ халқаро логистика маркази бунёд этилиши белгилангач, мазкур порт шаҳарнинг аҳамияти янада ошди. Шаҳар денгиз йўли орқали Япония ҳамда Корея яримороли, шунингдек, Осиё-Тинч океани мамлакатлари билан боғланган. Улкан кемаларда келтирилган товар ва маҳсулотлар эса темир йўл ҳамда автомагистраллар орқали Марказий Осиё ҳамда Европага етказилади.\nХабарингиз бор, 2013 йилда Хитой Халқ Республикаси Раиси Си Цзинпин томонидан “Бир белбоғ, бир йўл” деб аталган глобал ташаббус илгари сурилди. Ушбу ташаббус қуруқлик (“Ипак йўли иқтисодий белбоғи”) ҳамда денгизда (“ХХI аср денгиз ипак йўли”) йирик халқаро лойиҳаларини амалга оширишни кўзда тутади. Глобаллашув жараёни мамлакатлар ўртасидаги робиталарни кучайтириб, ҳамкорликнинг янги йўналишларини очишни тақозо этмоқда. Бу жиҳатдан, “Бир белбоғ, бел йўл” ташаббуси 60 дан ошиқ давлат, жумладан, Марказий Осиё мамлакатларига жаҳон бозорларига чиқишнинг янги йўлларини очиши кутилмоқда.\nЛяньюньган шаҳри ҳам “Бир белбоғ, бир йўл” ташаббусида муҳим ўрин тутади. Хусусан, 44,89 кв. км майдонни эгаллаган ШҲТ халқаро логистика маркази Осиё-Тинч океани минтақаси ва Марказий Осиё ўртасидаги савдо-иқтисодий муносабатларни янада мустаҳкамлайди, маҳсулотларни Европага қадар етказишни таъминлайди.\nҲозирда бу ерда Хитой-Қозоғистон логистика компанияси фаолият юритмоқда. Компания бош директори Лю Биннинг қайд этишича, савдо-иқтисодий муносабатларда Ўзбекистоннинг ўрни муҳим. Компания орқали ўтаётган юкнинг 72 фоизи Ўзбекистонга юборилаётгани ҳам буни тасдиқлайди.\nҚайд этиш жоизки, мазкур логистика марказининг ривожлантирилиши маҳсулот таннархини камайтиради. Шунингдек, уларни етказиб бериш вақтини қисқартиради. Масалан, товар ва маҳсулотлар Европага денгиз йўли орқали 40 кунда етказилса, темир йўлда 14 кун кифоя қилади. Шу боис ҳам Хитой раҳбарияти “Янги Евроосиё континентал кўприги” деб аталаётган йирик лойиҳа доирасида Ляньюньган портига алоҳида эътибор қаратмоқда. У давлат аҳамиятига молик намунали нақлиёт марказига айлантирилмоқда.\nХалқаро логистика маркази лойиҳаси Ўзбекистон учун ҳам манфаатлидир. 2017 йил май ойида Пекинда ўтган “Бир белбоғ, бир йўл” халқаро форумида қатнашган Президент Шавкат Мирзиёев нутқ сўзлаб, ушбу лойиҳани янада такомиллаштириш бўйича Ўзбекистон позициясини баён этган эди. Давлатимиз раҳбари, жумладан, Марказий Осиёни Хитой ва Россия орқали Жанубий, Жануби-Шарқий Осиё ва Европа билан боғлайдиган транспорт-логистика йўналишларини очиш бўйича ҳамкорлик юзасидан комплекс ҳаракатлар дастурини ишлаб чиқиш муҳимлигини таъкидлаганди.\nХитойнинг шарқий дарвозаси саналган Ляньюньган тараққиёт сари юз бурган. Бу ерда амалга оширилаётган жадал қурилиш ишлари, хусусан, халқаро логистика маркази бунёд этиш йўлидаги саъй-ҳаракатлар 5,3 миллион нуфузли Ляньюньган яна бир неча йилдан кейин мамлакатнинг обод ва маъмур шаҳарларидан бирига айланишидан далолат бериб турибди.\n← Аввалги Аввалги Сэмюэл Беккет. Годони кутиш (пьеса)\nКейинги → Кейинги: Туркия фазони тадқиқ этувчи саноқли давлатлар сафига қўшилмоқда


Сардор Рашидов: “Жамоадошларим ҳазиллашиб ҳам “звезда” деб жиғимга тегишса сесканиб тушаман” / CHAMPIONAT.asia\n17:13Нодир Қўзибоев ва Камол Жўнашев бошчилигидаги "Ифтихор" жамоаси Про-лигага чиқмоқчи 0 17:12УЕФА қарор қабул қилди. ПСЖ МФП қоидасини бузганми? 1 16:42Обамейянг "Боруссия"ни тарк этмоқда (+ФОТО) 7 16:41“Локомотив” бу йилги илк хорижий йиғинни якунлади 2 16:37"Бунёдкор" Филип Раевац билан шартнома имзолади 13 16:30“Андижон”нинг Тошкентдаги йиғини бошланди 1 16:30Ўзбекистон U-23 - Жанубий Корея U-23 - 1:0 LIVE. МАТНЛИ ТРАНСЛЯЦИЯ 237 16:13Ўзбекистон U-23 - Жанубий Корея U-23. Жамоамизнинг стадионга келишидан ФОТОГАЛЕРЕЯ 15 15:58U-23 Осиё чемпионати. Вьетнам финалда! 53 15:54Назорат учрашуви. “Бухоро” - "Қўқон-1912" 3:2 + ФОТОГАЛЕРЕЯ 15 15:45Аср лойиҳаси ёхуд "Донолар водийси" 5 15:39Карикатура: "Суонси" "Манчестер Сити"ни ютган "Ливерпуль"ни мағлубиятга учратди 8 15:31Умид Аҳмаджонов Франция футбол федерациясида 19 15:14Дунёнинг энг кўп маош олувчи дарвозабонлари (топ-10) 20 15:02Назорат учрашуви. "Қизилқум" - "Динамо" 3:3 ёхуд Шарофутдиновдан хет-трик 11\nСардор Рашидов: “Жамоадошларим ҳазиллашиб ҳам “звезда” деб жиғимга тегишса сесканиб тушаман”\nШу йилнинг 2 апрель куни Осиё Чемпионлар лигаси доирасида “Бунёдкор” Хитойнинг “Бейцзинь Гуан” клубини қабул қилди. “Қалдирғочлар” қанчалик харакат қилишмасин, меҳмон жамоа дарвозасига йўл топа олишмади.\nУчрашувнинг 75-дақиқасида Миржалол Қосимов кутилмаган ўзгаришни амалга оширди: чап қанот эгаси Жасур Хасанов ўз ўрнини Сардор Рашидовга бўшатиб берди. Нуфузли мусобақада тажрибали ўйинчини ёшлар таркиби аъзосига алмаштириш анча таваккал қадамдек кўринганди. Бироқ Рашидов тезкор ҳужумкорлиги билан ўйинни анча жонлантирди ва мухлислар эътиборига тушди.


Озодбек Назарбеков: Ўзбек тили – бу улуғлар тили. Ортиқча далил ва шарҳ керак эмас - zarnews.uz\nОзодбек Назарбеков: Ўзбек тили – бу улуғлар тили. Ортиқча далил ва шарҳ керак эмас\nРоссия ташқи ишлар вазирлиги расмийси Мария Захарова Ўзбекистонда давлат тили бўйича ўрнатилаётган тартиблар ҳақида гапириб, «расмий идораларда ўзбек тилининг мажбурий қилинишини камчилик ёқлаётгани»га ишора қилганди.\nМаданият вазири Озодбек Назарбеков бунга жавобан Facebook’даги саҳифасида муносабат билдирди:\n"Сўзларимни яқин тарихдан бошламоқчиман. Ўзбекистоннинг Биринчи Президенти Ислом Каримов юрт мустақиллигини эълон қилганда, залда ўтирганларнинг аксарияти дўппи кийганди. Орадан ҳеч қанча ўтмай бошдан дўппиларни ечдик. Бу воқеани нега эсладик? Гап шундаки, биз мустамлака пайтида қадриятларимизни авайлашга кўпроқ уринардик. Чунки уларга очиқ таҳдид бор эди. Таҳдидлар кўтарилгач, эса ушбу масалада хотиржамликка берилдик. Мумтоз мусиқамиз, урф-одатларимиз, миллий рақсларимизу маданий меросимиз, атласу дўппиларимизни сақлаб қолдик, дея уларга эътиборимиз сусайди. Жумладан, миллатимиз кўзгуси бўлган тилимизга ҳам...\nКуни кеча ОАВда Россия Ташқи ишлар вазирлиги расмий вакили Мария Захарованинг Ўзбекистон Адлия вазирлиги томонидан ўзбек тилига дахлдор қонун лойиҳаси муҳокамага киритилишига доир муносабати эълон қилинди. Аввало, юртимизда ўзбеклар билан тинч-тотув яшаб келаётган кўп сонли рус миллати вакилларига, уларнинг тили ва маданиятига чуқур эҳтиромимни билдирган ҳолда бу борадаги фикрларим билан ўртоқлашмоқчиман. Ва, шуни алоҳида таъкидлаб ўтаманки, шахсан мен маданият тарғиботчиси сифатида ўзбек тили устуворлигини таъминловчи қонун қабул қилиниши тарафдориман ва унга амал қилишга тайёрман.\nМен тил масаласининг миллатимиз орасида ҳар қанча муҳокама қилинишига қарши эмасман. Буни ёқлайман ҳам. Бу бизнинг ички ва фақатгина халқимизга хос масаламиз. Ўзбекистон мустақилликнинг илк кунлариданоқ ташқи сиёсат борасида бошқа давлатларнинг ички ишларига аралашмаслик тамойилига қатъий амал қилиб келмоқда. Ўз навбатида, ички сиёсатда ечим топиладиган масалаларда ўзига нисбатан ҳам худди шу тамойил қўлланилиши тарафдори.\nМария Захарованинг фикрлари, аввало, мана шу меъёр чегарасини ошиб ўтиш сифатида баҳоланади. Тилимизга нисбатан кўрсатилаётган таъсир маданиятимизга акс жавобнинг илк қадамидир. Бунга инсоният тарихида етарлича далиллар бор.\nТил – ўзини ҳурмат қилган ҳар қандай миллат учун энг бебаҳо қадриятдир. Қадриятини йўқотган миллат эса ўзлигини йўқотади. Собиқ шўролар даврида рус тили мақомини кўтариш мақсадида ўзбек тилини менсимаслик, уни йўқотишга бўлган уринишлар, афсуски, оз бўлса-да, самара берган. Ва, ҳали-ҳануз биз унинг таъсиридан чиқиб кетолмаяпмиз.\nҚайси тилда мулоқот қилиш, албатта, ҳар бир фуқаронинг шахсий ҳуқуқи ва бу қонун билан ҳимояланган. Лекин давлат тили мақоми ҳақида сўз борар экан, бу борадаги ҳар қандай қонунда фақат ва фақат ўзбек тилининг устуворлиги акс этиши шарт!\nЎзбек тили - бу Навоий бобомиз тили. Амир Темур, Бухорий каби улуғларимиз тили. У шунчалар мукаммалки, бунга ортиқча далил ва шарҳ шарт эмас. Рус тилининг адабий дурдоналари, Пушкин, Лермонтов, Толстойларнинг асарлари ўзбек тилига қанчалик маҳорат билан таржима қилинганини етук мутахассислар эътироф этишган. Рус тилида ишланган фильмларнинг ўзбекча талқинларига, ҳатто, рус ижодкорларининг ўзлари ҳам тан беришган. Мана шундай бой, жозибадор тилимиз турганда унга тенг қўйиладиган бошқа тилга не ҳожат?\nЎзбек тили ҳақида россиялик тилшунослар фикр билдиришганида тўғри қабул қиламиз. Бироқ бу мавзу Ташқи ишлар вазирлиги минбарида тилга олингани бекорга эмас. Бу ерда аниқ режа ва сиёсий мақсадлар борлиги кундай равшан.\nБу масалада бошқа ҳамкасбларимизни, жамоатчиликни, ўзбек тилини ор-номус, миллий ғурур рамзи деб биладиган барчани бебаҳо қадриятимиз – тилимиз ҳимоясига чақираман".\nТеглар: ўзбек тили Озодбек Назарбеков


Янги «Волга 2020» автомобили концепти | Ўзбекистон ва жахон янгиликлари\nЯнги «Волга 2020» автомобили концепти\nТехнология 11 июль 17:06 720\nҚозон шаҳрида яшаётган дизайнер Alexander Shtorm янги Горький номли автозаводнинг янги «Волга» автомобили қандай бўлиши мумкинлиги ҳақида ўз ишини тақдим этди.\nVolga 2020 Concept лойиҳаси бир қарашда бир неча чет эл автомобилларига ўхшаб кетади.Унинг олди қисмида Infinity Q7, орқа томонидан эса янги Mercedes седанларига ён томонидан эса Jaguar автомобилларини эслатади.\nФото: ALEXANDER SHTORM\nУмуман олганда, бунинг ҳайратланарли жойи йўқ, чунки ГАЗ автомобил заводи 2008 йилдан буён ўз енгил автомобилларини ишлаб чиқаришни тўхтатган. Айни дамда заводда турли чел эл брендлари жамланмоқда.\nЭслатиб ўтамиз, ГАЗ раҳбарияти бир неча ой олдин заводда янги моделдаги автомобил яратилаётгани ҳақида хабар берган эди, лекин ушбу автомобил седан эмас Volkswagen Caddy ёки Ford Transit каби кичик фургон ёки минивэн шаклида бўлади.


Бухоро шаҳридаги оилавий поликлиникалар “электрон поликлиника” тизимига уланди | Ўзбекистон ва жахон янгиликлари\nТиббиёт 27 октябрь 15:03 968\nПрезидентимиз Шавкат Мирзиёев қайси ҳудудга бормасин, албатта, соғлиқни сақлаш тизимидаги бирламчи тиббий-санитария муассасаларида бўлиб, тизимни янада такомиллаштириш бўйича тегишли кўрсатмалар бермоқда. Зеро, таъкидланганидек, халқимизни рози қилиш учун, энг аввало, сифатли тиббий хизматга бўлган талабни, хусусан, бирламчи тиббий-санитарияга бўлган эҳтиёжни қондириш зарур.\nШу мақсадда мамлакатимиз Президентининг “ Ўзбекистон Республикасида бирламчи тиббий-санитария ёрдами муассасалари фаолиятини ташкил этишни янада такомиллаштириш чора-тадбирлари тўғрисида” ги қарори қабул қилинди.\nЖорий йилнинг 18 октябрь куни Президентимиз Шавкат Мирзиёев раислигида соғлиқни сақлаш тизимидаги ислоҳотлар таҳлилига бағишлаб ўтказилган йиғилишда ҳам бирламчи тизим фаолиятига алоҳида урғу берилди. Хусусан, врач фаолиятини самарали ташкил қилиш ва қабулга масофадан туриб ёзилиш имконини берувчи электрон тизимни босқичма-босқич жорий қилиш бўйича топишириқлар берилди.\nБирламчи тизимни такомиллаштириш бўйича Президент қарори ва давлатимиз раҳбарининг топшириқлари ижросига доирасида Бухоро вилоятидаги 11 та бирламчи тиббиёт муассасаси “Электрон поликлиника” автоматлаштирилган ахборот тизимига уланди.\n«УЗМЕДИНФО» электрон соғлиқни сақлаш тизимини ривожлантириш маркази томонидан ишлаб чиқилганушбу тизимга Бухоро шаҳар тиббиёт бирлашмаси ҳамда Бухоро шаҳридаги 10 та оилавий поликлиника уланган.\n— Бугун замонавий тиббиёт электрон навбат тизимига ўтмоқда ва бу тажриба мамлакатимизда ҳам ўзини оқлаётир, — дейди «УЗМЕДИНФО» электрон соғлиқни сақлаш тизимини ривожлантириш маркази директори Дилшод УСМОНОВ. — Шу мақсадда Бухоро шаҳридаги поликлиникаларда ҳам шифокор қабулига электрон ёзилиш тизими жорий этилди. Ушбу тизимнинг қулайлиги шундаки, бунда бемор ва шифокор вақти тежалади, иш самарадорлиги ортиб, режали фаолият ташкил этилади. Айниқса, ушбу қулайлик ёш болали оналар, ҳомиладор аёллар учун катта қулайлик бўлди.\n“Электрон поликлиника” тизимига улаш мақсадида барча поликлиникалар замонавий ахборот технологиялари, техник ускуналар билан таъминланди. Поликлиника қабулхонаси ва шифокорлар хонасига янги компьютерлар етказиб берилди.\nАйни вақтда ушбу тажрибани мамлакатимиздаги барча оилавий поликлиникаларга татбиқ этиш бўйича кенг кўламли ишлар олиб борилмоқда.


Урганч туманида кузатувчиларга сайлов баённомаси берилмади – овозлар сохталаштирилган бўлиши мумкин\n23:06 / 25.12.2019\nХоразм вилояти, Урганч тумани, Чоткўпир қишлоғидаги 29-округнинг 432 ва 433-участкаларида ўтказилган сайлов жараёнида иштирок этган кузатувчиларга овоз бериш натижалари қайд этилган баённома берилмасдан чиқариб юборилган. Сайловчиларнинг овози бир номзод фойдасига сохталаштирилган бўлиши ҳам мумкин.\n22 декабрь куни Ўзбекистонда Олий Мажлис Қонунчилик палатаси ва маҳаллий кенгашлар депутатлигига сайловлар ўтказилди. Урганч тумани, Чоткўпир қишлоғидаги 29-округнинг 432-сайлов участкасида кузатувчи сифатида қатнашган, Урганч тумани Халқ депутатлари кенгашига ЎзЛиДеп томонидан номзоди қўйилган Алишер Қаландаровнинг вакили Қувонч Шержанова шикоятига кўра, сайлов қонунчилиги қўпол тарзда бузилган.\n«432-участкадаги сайловдан кейин овозларни санаш жараёнини кузатиб турдим. Унинг натижаларини қоғозга ёзиб олишга муваффақ бўлдим. Аммо видеога олишга рухсат беришмади, «мумкин эмас» деб айтишди. ЎзЛиДеп вакили Алишер Қаландаровга 840та овоз берилди. ХДП томонидан номзодини қўйган, Урганч тумани ҳокими ўринбосари Барно Бердиева 311та овоз олди», - деди Шержанова.\nБироқ Шержанованинг сўзларига кўра, 432-участкадаги овозларни санаш жараёни натижалари шу жойнинг ўзида зудлик билан баённомага киритилмаган ва кузатувчиларга берилмаган.\n«Участка сайлов комиссияси раиси Куранмурат Матразов бизга баённоманинг бир нусхасини бермади. «Эртага оласизлар», деди. Шундан сўнг, кузатувчиларни сайлов участкасидан чиқариб юборишди. Бироқ эртаси куни ҳам баённомани ололмадик. Куранмурат Матразов: «Менга баённомани ҳеч кимга бермаслик тўғрисида туман комиссияси раиси Бахтиёр Бекчановдан топшириқ бўлди», деди».\nШундан сўнг, Бахтиёр Бекчанов олдига бориб, баённомани сўраганимда «10 кундан кейин оласизлар», деди. 23 декабрь куни бу ҳақда Урганч тумани прокуратурасига шикоят қилдим. Шу куни соат 21:00да мени прокуратурага чақиришди. Борсам, Бахтиёр Бекчанов «ҳозиргина тўлдирилди», деб баённомани олиб келган экан. Шунда ундаги рақамлар умуман ўзгарганини, Алишер Қаландаровга берилган овозлар сони 540та бўлиб қолганини, Урганч тумани ҳокими ўринбосари Барно Бердиева энг кўп, 1159та овоз олган деб кўрсатилганини кўрдим. Демак, Қаландаровдан 300та овоз олиб ташланган, Бердиевага эса 848та овоз қўшилган бўлиб чиқмоқда», - деди Шержанова.\n432-участкадаги сайлов комиссияси аъзоси Ҳожи Бобожонов овозларни санаш жараёнида Алишер Қаландаров энг кўп – 840та овоз тўплаганини тасдиқлади.\n«432-участкада сайлов комиссияси аъзоси сифатида иштирок этдим. Партия вакиллари ҳам жараённи кузатиб ўтиришди, натижаларни қоғозга ёзиб олишди. Телефон орқали видеога олишмоқчи бўлганида, уларга рухсат берилмади, «мумкин эмас» деб айтилди. Энг кўп овоз олган номзод ким бўлди? Алишер Қаландаров – 840та овоз олди. Санашда ўзим ҳам иштирок этдим», - деди Бобожонов.\n432-сайлов участкасига қўшни бўлган 433-сайлов участкасида ҳам шунга ўхшаш ҳолат юз берган. Урганч тумани Халқ депутатлари кенгашига ЎзЛиДеп томонидан номзоди қўйилган Алишер Қаландаровнинг вакили сифатида қатнашган Комилжон Йўлдошев сўзларига кўра, овозлар санаб бўлингандан кейин баённома ҳеч кимга берилмаган. Эрталаб эса компьютерда терилган, имзосиз ва муҳрсиз баённома берилган.\nАлишер Қаландаров расман имзоланган ва муҳрланган баённомани 1 кундан кейин олишга муваффақ бўлган. Агар баённомалар таққослаб кўрилса, улардаги рақамлар ҳам ХДП аъзоси фойдасига кўпайганини кўриш мумкин. Фақатгина Экологик партия вакилига берилган овозлар сони (36) ва ҳақиқий деб топилмаган бюллетенлар сони ўзгармаган (37).\nУрганч тумани сайлов комиссияси раиси Бахтиёр Бекчанов 432- ва 433-сайлов участкасидаги бу воқеалар бўйича изоҳ берди.\n«Сайлов участкасида кузатувчилар томонидан видеотасвирга олинишига ҳеч қандай тўсқинлик бўлиши мумкин эмас. Улар овозларни санаш жараёнига аралашмаган ҳолда, четдан кузатиб, видеотасвирга олишга ҳақли. Бундан ташқари, баённома сайлов куни, шу жойнинг ўзида тўлдирилиб, зудлик билан кузатувчиларга берилиши шарт – қонунчиликда шундай белгиланган. Агар кузатувчиларга қандайдир тўсқинлик бўлса, шу заҳоти менга қўнғироқ қилишлари керак эди. Аммо менга ҳеч ким мурожаат қилмади. Баённомаларни берманглар деб ҳеч кимга айтмаганман», - деди Бекчанов.\nИзоҳ олиш учун 432-сайлов участкаси комиссияси раиси Куранмурат Матразов ва 433-сайлов участкаси раиси Дилмурод Саидов билан 24 декабрь куни давомида боғланишнинг иложи бўлмади.\nҚувонч Шержанованинг Ўзбекистон Республикаси Бош прокуратурасининг «Ишонч телефони»га йўллаган мурожаатини Урганч туман прокуратураси ўрганиб чиқиб, сайлов комиссиялари ишида ҳеч қандай қонунбузарлик бўлмаган деган мазмундаги жавобни берган.\nУрганч тумани Халқ депутатлари кенгашига ЎзЛиДеп томонидан номзоди қўйилган Алишер Қаландаровнинг вакили Қувонч Шержанова 432- ва 433-сайлов участкаси комиссияси хатти-ҳаракатларининг ноқонуний эканини, овозларни санаш жараёнини шахсан кузатиб, 432-участкада А.Қаландаров 840та овоз тўплаганининг гувоҳи бўлганини, бироқ бу сайлов баённомасига киритилмаганини, кейинчалик овозлар сони ўзгартирилиб, ХДП вакили фойдасига сохталаштирилганини таъкидламоқда.\nСўнгсўз ўрнида айтиш жоизки, Урганч туманидаги сайлов участкаларида юз берган бу воқеалар сайлов қонунчилигининг қўпол бузилганини англатмоқда. Бунга жараёнда иштирок этганларнинг гувоҳлиги, комиссия раисларининг хатти-ҳаракатлари, шунингдек баъзи ҳужжатлар ишора қиляпти. Бу қонунбузарликлар ҳаққоний тарзда ўрганиб чиқилишини, уларга адолатли баҳо берилишини истар эдик. Зеро, комиссия раиси бўлсин, ҳокимлик мулозими бўлсин, уларга сайловларда кўтаринки руҳ ва иштиёқ билан иштирок этган халқ ишончини суиистеъмол қилишга ҳеч ким ҳуқуқ бермаган.


Ўзбекистон Тошкент: АЭС қурилади, атомчиларни Россия тайёрлайди - BBC News O'zbek\nЎзбекистон Тошкент: АЭС қурилади, атомчиларни Россия тайёрлайди\nЎзбекистон Россия ёрдамида қурадиган Атом Электр Станцияси учун мутахассисларни тайёрлашни бошламоқда.\nТошкентда яна Россия билим даргоҳи филиали очилди ва унда "атомчилар" тайёрланади.\nБу борада очилиш маросимида иштирок этган Бош вазир Абдулла Арипов маълум қилди.\nЎзбекистон раҳбарияти кенг жамоатчилик билан маслаҳатлашмасдан, АЭС қуриш режасини бошлаган.\nШунингдек, бу АЭСни Россия қуради.\nТанқидчиларга кўра, бу каби хатарли қурилишлар учун обдон текширув ҳамда халқаро тендерлар ўтказилиши керак эди.\nЎзбекистон-Россия: "АЭС - бу сиёсат, Россия Ўзбекистонга таъсир ўтказмоқчи"


Кинематографияни ривожлантириш марказининг очилиш маросими бўлиб ўтди. » PopCorn.uz - Шоу Бизнес олами хақиқати\nКинематографияни ривожлантириш марказининг очилиш маросими бўлиб ўтди.\nСана: 03.05.2017 1155\nБугун Тошкент шаҳрида Кинематографияни ривожлантириш марказининг очилиш маросими бўлиб ўтди. «Ўзбеккино» МА директори ўринбосари Низоми Маҳмудов ҳамда марказ директори Ойбек Абдушукуров тантанали очилиш маросининг анъанавий қизил лентасини кесишди. Маросим киноижодкорлар, киношунослар, хусусий киностудиялар раҳбарлари ва ОАВ ходимлари иштирокида бўлиб ўтди.\nтанловлар ташкил этиш (кўрик-танловлари, кастинглар ўтказиш) орқали республикамиздаги ёш истеъдотларни кашф этиш ва уларнинг захирасини шакллантириш, маҳоратли ва профессионал ижодкорлар тўғрисида маълумотлар базасини яратиш, уларга марказ ёки бошқа киностудиялар кинолойиҳаларида иштирок этишига кўмаклашиш;\nхорижий мутахассислар иштирокида кино соҳасига оид маҳорат дарслари ташкил этиш.\nФильмлар прокатини ташкил этишда ахборот хавфсизлиги тизимини яратиш ва ягона кино тармоққа кирувчи кинотетр, кинозаллар ва киновидео ускуналар комплектацияси ва форматларини бўйича услубий техник тавсиялар билан таъминлаш;\nМарказнинг провард мақсади эса, кинематография соҳасини ривожлантиришда миллий манфаатларга асосланган ўзига хос ўзбек модулини яратишдан иборатдир.


Ливияда боши учун $ 5 миллион ваъда қилинган жанггари ушланди\nАҚШ махсус кучлари Африкада исломий жанггари гуруҳлар лидерларига қарши иккита амалиёт ўтказди. Пентагон тарқатган маълумотга кўра, Ливияда АҚШ махсус кучлари Нозиҳ Абдул Ҳамид Ал-Руқайний қўлга олган. Сомалида Ал-Шабаб гуруҳи лидерини ҳисбга олиш бўйича ўтказилган амалиёт эса натижасиз тугаган.\nАҚШ расмийлари махсус кучлар Ливияда ўтказган амалиёт натижасида Анас Ал-Либий номи билан танилган Нозиҳ Абдул Ҳамид Ал-Руқайний қўлга олинганини билдирди.\nАл-Либий 1998 йили 224 ҳалокатига олиб келган АҚШнинг Кения ва Танзаниядаги элчихонасига уюштирилган ҳужумга алоқадорликда гумонланиб, Қўшма Штатлар томонидан қидирилаётган эди.\nАл-Либийнинг яқинларига кўра, у шанба куни пойтахт Триполидаги ўз уйи яқинида ушланган.\nЛивия ҳукумати Ал-Либий қўлга олинганига дарҳол муносабат билдирмади.\n6 октябр куни Индонезияга сафар қилаётган АҚШ Давлат котиби Жон Керри Анас Ал-Либий ушланганига муносабат билдириб, террор содир этганлар Қўшма Штатлар таъқибидан қочиб қутула олмаслигини урғулади.\n- Бу Америка Қўшма Штатлари террор акти содир этганларни жавобгарликка тортиш йўлидаги ўз уринишини ҳеч қачон тўхтатмаслигини, Ал-Қоида ва бошқа террорчи ташкилотлар аъзолари қочиб қутула олмаслигини аниқ ва равшан кўрсатади. Биз дунё бўйлаб одамларга қарши террорчилик хуружлари барҳам топишига умид қилган ҳолда, жиноятчиларни тутиб, жавобгарликка тортиш йўлидаги уринишимизни давом эттирамиз, - дея баён қилди Жон Керри.\nАнас Ал-Либий қўлга олингани илгари бир неча бор хабар қилинган. Аммо АҚШ расмийлари уни инкор қилган эди.\n2007 йилда Ҳюман райтс уотч инсон ҳуқуқлари ташкилоти Ал-Либий бир пайтлар АҚШ Марказий разведка хизматининг махфий қамоқхонасида сақланган йигирмага яқин маҳбуснинг бири бўлган, деган тахминни илгари сурганди.\nВашингтон Анас Ал-Либийни қўлга олишда ёрдам берадиган маълумот учун 5 миллион доллар мукофот пули берилишини эълон қилган.\nАйни пайтда, Сомалида АҚШ махсус кучлари Ал-Шабаб жанггари гуруҳининг раҳбарини қўлга олиш учун рейд ўтказди.\nСомалидаги расмийларга кўра, шанба куни тонгда халқаро ҳарбий кучлар Бараве шаҳрида амалиёт ўтказган.\nИсми ошкор этилмаслигини сўраган АҚШ расмийсига таяниб Ассосиэйтед Пресс ахборот агентлиги тарқатган хабарга кўра, АҚШ кучлари ва Ал-Шабаб жанггарилари ўртасида содир бўлган тўқнашувда жанггарилар талафот кўрган, америкалик ҳарбийларга зарар етмаган.\nУндан олдин Ал-Шабаб жанггарилари Британия ва Туркия махсус кучлари Бараведа ўтказган рейдда бир жанггари ва британиялик бир зобит ўлганини, бошқалари яраланганини иддао қилган.\nБритания Мудофаа вазирлиги бундай амалиёт ўтказилганидан бехабар эканини билдирди.\nТуркия Ташқи ишлар вазирлиги ҳам мамлакат кучлари бундай амалиётда қатнашганини инкор қилди.\nСомали разведка хизмати расмийсига кўра, Бараведа ўтказилган рейдда асосий нишон қўриқчиси ўлдирилган ва ўзи ярадор бўлган чечен қўмондони бўлган.\nПолиция маълумотига кўра, қуролли тўқнашувда етти киши нобуд бўлган.\nБу амалиётлар Ал-Шабаб жанггарилари Найроби шаҳридаги Westgate савдо марказига ҳужум уюштиргани натижасида 67 киши нобуд бўлганидан икки ҳафта ўтиб амалга оширилди.


Шавкат Мирзиёев Тошкент шаҳридаги бунёдкорлик ишлари билан танишмоқда (фото) - xabar.uz\nШавкат Мирзиёев Тошкент шаҳридаги бунёдкорлик ишлари...\nБиринчи объект Мирзо Улуғбек туманидаги Геология фанлари университети бўлди. Бу ҳақда президент матбуот хизмати хабар бермоқда.\nДавлатимиз раҳбари жорий йил 31 январь куни ушбу янги олий ўқув юрти қурилишига тамал тоши қўйган эди. Бугунга келиб бинолар анча қад кўтариб қолди.\n— Илм бизнинг қонимизда, генимизда бор. Бу марказ ҳам учинчи Ренессанс пойдеворларидан бири, — дея таъкидлади Шавкат Мирзиёев.\n— Илм-фан барча соҳаларни фундаментал ривожлантириш учун асос. Аввалдан эътибор берганимизда, геологиянинг ҳамма йўналишлари бўйича 15-20 фоиз аҳолини иш билан таъминлашимиз мумкин эди. Мана энди олимларга шароит яратишга ҳаракат қиляпмиз, интеллектуал мулкни асраб, қўллаб-қувватлаяпмиз. Интеллектуал мулк унинг эгасига ҳам, давлатга ҳам манфаат келтиради, — деди Президент.\n— Замин мустаҳкам бўлиши керак. Биз бу университетни келажак учун қуряпмиз, — деди давлатимиз раҳбари.\nШавкат Мирзиёев Тошкент Геология фанлари университети


Суматрада яна зилзила рўй берди\n29 май 2022, Тошкент вақти: 10:14\nИндонезиянинг Суматра оролида рўй берган кучли зилзила қурбонлари сони, сўнгги маълумотларга қараганда 750 кишидан ортди.\nИкки мингдан зиёд киши эса тан жароҳати олди. Қарийб бир миллион киши истиқомат қиладиган Паданг шаҳрида юзлаб уй вайронага айланди. Минглаб одамларнинг вайроналар остида қолгани тахмин қилинмоқда. Айни пайтда қутқарув ишлари давом этмоқда.\nЧоршанба куни рўй берган зилзила кучи Рихтер ўлчови бўйича 7.6 баллни ташкил этди.\nБугун ҳам Суматра оролининг айрим ҳудудларида зилзила рўй берди.


Ғалладан бўшаган майдонга ўт ёқманг!\nМаълумки, айни кунларда Наманган вилоятида ҳам бор эътибор 2018 йил учун экилган бошоқли донни нест-нобуд қилмай йиғиштириб олишга қаратилган. Қай бир ғалла майдонига борманг қизғин меҳнат устидан чиқасиз. Кеч куздан бери қилинган заҳматли меҳнат эвазига пишиб етилган бошоқли дон пешма-пеш ўрилиб, қабул омборларига юборилмоқда. Ўз ўрнида бошоқли дон экинлари пояси сомон йиғиштирилиб, бўшаган майдонлар такрорий экин экиш учун тайёрланмоқда.\n2017 йилда вилоят экология ва атроф-муҳитни муҳофаза қилиш бошқармаси томонидан ғалладан бўшаган майдон ҳамда сомонни ёқиш бўйича 13 та ҳолат аниқланиб, ҳуқуқбузарларга нисбатан салкам 7 миллион 500 минг сўм атрофида маъмурий жарима қўлланилган. Жорий йилда бу каби ҳолатларнинг олдини олиш борасида давлат инспекторлари томонидан зарур чора-тадбирлар амалга оширилмоқда.\nШу ўринда яна бир мулоҳаза. Айрим фермер хўжаликлари раҳбарлари ва фуқаролар томонидан ўтган йилларда бошоқли донни йиғиштириб олингандан сўнг, ғалладан бўшаган майдонларда сомон қолдиқларини ёқиб юборишгани маълум бўлган. Ана шундайлар бошоқли дон экинлари пояси сомоннинг ёқилиши натижасида атмосферага ҳавосига зарар етказишаётганини, тупроқ структурасини бузилишига сабаб бўлишини билишармикан?\n“ - Ҳисоб-китобларга кўра 1 гектар майдондаги бошоқли дон экинлари пояси сомон ва унинг қолдиқларининг ёқиб юборилиши оқибатида атмосфера ҳавосига 500 грамм азот оксиди, 379 грамм углеводород, 3 кг кул, 20 кг ис гази каби зарарли газлар ташланади”, - дейди бошқарма бўлим бошлиғи Абдулбоқи Аҳмедов. - Бундан ташқари тупроқ структураси бузилиб, эрозия ҳолати кучаяди ва натижада ҳосилдорлик камаяди, дала четларидаги тут дарахтларига зарар етади”.\nВилоят экология ва атроф-муҳитни муҳофаза қилиш бошқармаси томонидан ғалладан бўшаган майдонларга ўт ёқмаслик, бошоқли дон экинлари пояси сомон ва унинг қолдиқларини ёқиб юборишни олдини олиш мақсадида тарғибот ишлари, профилактика тадбирлари амалга оширилмоқда. Фермер хўжаликлари раҳбарлари, фуқаролар, кенг жамоатчилик иштирокида ўтказилаётган суҳбатларда асосий эътибор ғалладан бўшаган майдонларга ўт ёқмаслик, бошоқли дон экинлари пояси сомон ва унинг қолдиқларини ёқиб юборишнинг салбий оқибатларини тушунтиришга қаратилмоқда.\nҒалла майдонлари, дала четларига “Ғалладан бўшаган майдонга ўт ёқманг!”, “Атмосфера ҳавосини асраб-авайлаш барчамизнинг бурчимиздир” каби тарғибот чақирувлари ўрнатилмоқда.\nЭслатиб ўтмоқчимизки, бошоқли дон экинлари сомон поялари ва унинг қолдиқларини ёқиб юборилишига йўл қўйган фуқароларга Ўзбекистон Республикаси Маъмурий жавобгарлик тўғрисидаги кодексининг 88-моддаси 3-қисми бўйича энг кам ойлик иш хақининг 3 баробаридан 5 баробаригача, юридик шахсларга эса 5 баробаридан 10 баробаригача жарима солинишига сабаб бўлади.\nШундай экан, ғалладан бўшаган майдонларга сомон қолдиқларини ёқмаслик ўз соғлигимизни сақлаш ва барча тирик мавжудотларни асраб-авайлашга хамда табиатимизни мусаффо сақлаш учун асосий омил бўлишини унутмаслигимиз керак!\nНаманган вилояти экология ва атроф-муҳитни муҳофаза қилиш бошқармаси масъул ходими.\nЎт балосидан асрасин\nҒалладан ўт майдонга ёқманг бўшаган


УЗДЕМФУНД. UZDEMFUNDSUISSE: октября 2016\nХар инсон хаёлида бир рассом яшар\nХар инсон хаёлида бир рассом яшар,\nОйнага караса, бўёклар узатса, хар он.\nЧикиб келар мозийдан, хаяжон жўшар,\nЖўшар, мавжланир, рангланир жахон.\nСафар Бекжон. 07.12.2014 Lausanne\nСиёсий маҳкум Самандар Қўқоновнинг жазо муддати яна 3 йилу 5 кунга узайтирилди.\nМен бир хафта олдин бу шум хабарни олгандим.\nОлдинига бу хакда ёлгон маьлумот таркатганлигим хакида дустларим койиб беришди.\nЖаноб Мирзиёев бу хакда хабардор, тез кунларда чикариб юборилади дейишди.\nУстоз ёзувчи Эврил Турон (Мамадали Махмуд) журналист ва жамоат фаоли Шароф Убайдуллаевлар Шавкат Мирзиёев билан алока урнатишганини, Самандар Куканов масалаcи улар кун тартибида эканлигини айтишди.\nХатто мен хам бемалол Узбекистонга кириб келишим мумкинлигини айтиб, чакириклар килишди.\nМирзиёев бирданига катта узгариш кила олмайди. сайланиб олса катта инкилобий узгариш килишга ваъда берганини айтишди. Мен жужаларни кузда санаймиз дедим. Уз фикримдан кайтмадим.\nКаримов улганидан кейин "дустларим" ;-Булар одам булмайди, хамкорлик килиб шарманда булманг дейишганди. Узбекистон ички сиёсатидаги кундалик мухим узгатришлар хакида маьлумотлар беришаяпди.\nВертуал шикоятшунослик мактабига ва Вертуал шикоят дафтаридаn максад нима эканлигини тушунтиришди. Инсонларни умидворликда ушлаб туриш сиёсий пиарга хизмат килаяпди. Узбекистонда сиёсий ислохатлар килиш максадлари йуклигини такидлашаяпди. Шундай булиб чикди.\nТелефонининг хотирасига Куърон оятларини жойлаш хам жиноят эканлиги ва бунга 3 йил камок борлиги шу кунларда аникланди.\nСиёсий махкумлар чикарилиши урнига уларга кушимча жазолар бериш вертуал тасаллишуносликнинг бир парчаси.\n"Алдагани бола яхши, худо урди карини", деган халкимиз.\nЭврил Турон, Шароф Убайдуллаевлар кариган чогларида сиёсий уйинларга кафолат булишмокда. Иккита инсон билан хам бирга ишлаган пайтларим булган. Иккаласи хам самимий инсон. Суистимол килинишларини истамаган булардим.\n"-ноумид шайтон", деган ота сузимиз тасалли беришга давом этмокда. Бир хафта олдин айтганлерим тугри булиб чикканидан афсусдаман.\nP.S, (Илова урнида, Самандар Куканов шахсан Ислом Каримов топшириги билан камалган. Aммо асл топширик Лубянкадан келган. Тагида нима борлиги мен ва бир неча киши билади.)\nна октября 30, 2016\nKинорежиссёр Мелис Абзалов Швеция пойтахтида тупроққа қўйилди.\nУлимли дунё, бир сиким тупрокдан яратилдик, кайтиб яна тупрокка кетамиз.\nМелис ака билан бир неча мартагина сухбатлашганман. Узбекча равон гапира оладиган кинорежиссёрлардан бири эдилар.\nОиласига сабр тилайман.\nТазия муносибати билан хам сиёсат ёзасан деганларга эслатиб куяй;\nСизнинг майитингизни исталган жойдаги мазорликга кумилади десам хурсанд буласизми?\nМелис ака хам бундай булишини орзу килмагандирлар.\nМелис аканинг яратган асарлари узбек халкининг мулки, мероси.\nМайити хам Узбекистон давлатининг мулки булиши керак эди. Каерда кумилишидан катиий назар Ташки Ишлар вазирлиги дархол бу оила ва Узбекистон санъат жамоаси билан дафин маросими ташкил килиниши керак эди.\nАфсуслар булсин-ки Узбекистонда миллий санъат хам моддиятшунослик курбони булган.\nКотиллар мурдаси, зиёратгох. Шайхлар маддохшунос. Ватан тупрогига на тириклик ва нада майитимизни сигдирмаганлар билан киёматда юзлашамиз Иншаллох.\nна октября 27, 2016\nХалокат курбони куролли кишиларми, Куролли Кучларми?\nАвваламбор Узбекистон Куролли кучларига оид учокнинг халокати окидатида шахид булган инсонларимизга Аллохдан рахмат тилайман. Оилаларига ва якинларига тазияларимни билдираман. Улимли дунё!\nУзбекистон Армиясига, курук курол-яроклардан иборат, буйрукбозлик ташкилоти сифатида каралмокда. Армиянинг манавий-фалсафий таянчи мавхум.\nУзбек матбуотида хозирги фалокатда халок булганларни “улганлар” дейилмокда. Нега шахидлар дейилмайди?\nАрмия миллийдир. Ва хатто махаллийчиликга ассланишига йул куйиб берилмокда. Гоявий бирлик булмаган жойда махаллийчилик ва иймон булмаган жойда иркчилик бошланади. Узбекистон армиясининг кучлилиги унинг куроллари билан улчанмайди. Сони билан хам улчанмаслиги керак. Ватанпарварлик, Фодоийлик, Шахидлик, Гозийлик урнига армияда хизмат килсам укишга кириш, ишга киришим....осонлашади деб караладиган манфаат воситасига айлантирилган. Тутруксиз артисларни, махлладаги уликдан хам, тирикликдан хам пул йигиб бойиган имомларни харбий кисимларга жалб килиб, аскарларни алдаб булмайди. Харбий кисм мол мулкини талон-тарож килган унларча харбий кумондонлар камокда. Харбий сирларни чет элларга сотган деган айбномалар билан канчадан-канча Генирал камалган. Куролли кучларни куркитиб туриш учун ички душман ташкил килинаётган МХХ Узбекистон Куролли кучларига оид харбий жосуслик ташкилотини назорат килмокда. МХХ сиёсий ишларда давлатни бармоги учида уйнатгани этмагандай, Узбекистон Куролли кучларига уз харамидаги жория сифатида карамокда. Дархол бунга чек куйилиши керак.\nТолибон харакатининг Шимолий Афгинистонда катта куролли тукнашувлар килаётган айтилмокда. Генирал Абдурашид Дустим кучларидан Тожикистон, Узбекистон чегара минтакаларига каридор очиб берилиши талаб килинмокда. Дустимга берилаётган ёрдам оркали Узбекистонга кириб келадиган мужохидларни тухтаиш мумкин эмас.\nИШИД тугатилиши ва унинг миссияси бизнинг минтакага каратилиши хакида бир неча таткикот марказидан хабарлар олганмиз. Бу хакда аллакачон уз фикрларимизни ёзганмиз. Душмандан бир кадам олдинда юриш учун имкон берилди. Ислом Каримов вафотидан кейинги давр кескин ислахотлар даври булиши керак дедик. Чунки Каримов бошкаруви , халкаро майдонда манфур котилллик режими дейилмокда эди. Бекоргами? Узбекистонда шахслар алмашинуви эмас, тузум узгариши кутилганди.\nШавкат Мирзиёев узича жуда аккиллик килиб Геополитик мутанасибликни сакласам этарли. Колган ишга ташкаридан биров аралаша олмайди деб уйлаяпди. Куринишидан, хатти-харакатидан Россияга узоклик куринишини ташкил килмокда. Аммо аслида гоявий жихатдан Путинистлиги аллакачон аникланган. Вертуал шикоятшунослик маркази оркали инсонларни умидворликда ушлаб турмокчи. Жаноб Мирзиёев чупчакни неварангизга айтинг!\n28 сентябрь куни кечкурун Узбекистонни бармоги учида уйнатаётган Рустам Иноятов бошчилигида протаколсиз махфий мажлис утказишди. 30 сентябрь куни мен видео оркали чикиш килдим ва фикрларимни айтдим.\n"- Булар одам булмайди, хаммаси бир жойда экан масалани тубдан хал килиб куя колайлик...." таклифини олганимни айтмагандим.\nЧунки асл максад бу шахсларни халкаро жиноятчига айлантириш эканлигини биламан. Узбекистонда иккинчи Сурия яратиш оркали Россиянинг белини букиш стратегияси Узбекистондаги тунтариш билан тухтамаслиги мумкин. Айнан мавжуд хокимият одамлариdagi каттоллик хусусиятларини билишгани учун, конли бир ички уришга тайёрланишларини билмокдамиз. Сурияга киритилган уртача 3500 кишилик узбек, минг кишилик тожик мужохиди ишсиз колмайди. Калит Узбекистон.\nЖаноб Мирзиёев хам бу маьлумотларни билади. Бу одам, чора сифатида Россияга таянамиз деб уйлайди. Россия битта терористни улдириш учун юзта бомба ташлаши мумкин халос. Ханавайрон буладиган бизнинг давлат ва халкимиз булади.\nЯна бир марта, мавжуд хокимиятни ислохатлар бошлашга дават киламан.\nБу ташкарида юрган бир-иккита узбек кочкининг хурмати, кузи кораси учун эмас. Бу ислохатлар Узбекистон давлатчилигининг келажаги учун мажбурятдир. Узбекистонни катта давлатлар тукнашуви ва билак кураши киладиган майдонга айлантирманг. Саколли мужохидни хар жойда танишингиз мумкин. Аммо галстукли, кастюм шимли терористни хар куни минг марта курамокдасизлар аммо хеч качон таний олмайсизлар! Кама-камалар билан хам куркита олмайсизлар. Оддий халкни куртикиб туришларинг мумкин халос. Узбекистон хокимиятидагилар билан учрашган дипломатлар, давлат рахбарлари базан протаколсиз чапанича гаплар килиб туришади;\n"Узбекистон рахбарлари юзида нур йук. Совет Политбийросида утиргандай хис киламиз узимизни. Тезрок тугаса-да , узоклашсак....Сохта кулади, сохта хурмат килаётганини билдириб туради. Одам булмайди булар...."\nУзбекистонни бошкараётган жаноблар!\nОдам булиш вакти келди. Чапани узбек булиб туринглар. Узбек халки келажаги...буларни хам эсламасаларинг, Гарбдаги уз очафат фарзандларингни уйланглар. Саддам, Каддофий,... фарзандлари кулига кишан солишганини унитманглар. Хеч ким, шантаж килиш, бировга панд-насихат бериш оркали сиёсатчилик килиш савиясига тушишни хохламайди. Реал иш килиш керак.... Одам булиш керак.\n20.10.2016 Lausanne- Geneve.\nна октября 20, 2016\nЎйласам бу Қисматул маккорга ўхшайдику,\nИт исқамас мактовлари ғиртғарга ўхшайдику.\nИсматул Қисмат тилаб, Озодликда касам ичгон,\nЭрта индин Тошкент тамон кайторға ўхшайдику.\nЭски додо, янги акога маддохшунос иш истабон,\nСуздан тониб қасам урғон ғаддорга ўхшайдику.\nБарча душман энди дуст, хамилёндир устозлари,\nХар замоннинг кахрамони зиннорга ўхшайдику.\nЧиттак тутар осмонимиз, узбекларга не гам энди\nХар шохада бир сайрағон хушторга ўхшайдику.\nЭй хамза нихон бўлма, қаламиг харом қилди,\nҚиёматлик маддохлиги путдорга ўхшайдику.\nна октября 15, 2016\nСиёсий маҳкум Самандар Қўқоновнинг жазо муддати ян...


Путинга «Газпром» раҳбарларининг пулдор фарзандлари устидан шикоят қилишди\n19:08 / 20.12.2018\nРоссия президенти Владимир Путинга «Газпром» топ-менежерларининг фарзандлари компания маблағларини қандай сарфлашаётгани ва шўъба корхоналарда раҳбарлик лавозимларини эгаллаб олганликлари устидан шикоят қилишди. Бу Путиннинг анъанавий матбуот анжуманида содир бўлди.\n«Газ монополияси муаммолари ва бу муаммолар ортидан аҳоли жабрланаётган бир пайтда компания бошқаруви раҳбарларининг фарзандлари шўъба корхоналарда топ-менежерлик лавозимларини эгаллашдан уялишмаяпти. Бунинг устига, улар интернетга қимматбаҳо автомобиллар суратларини жойлаштиришдан, Италияда футбол томоша қилиш учун бизнес-жетларда парвоз қилишдан уялишмаяпти. Бунга нима дейсиз, Владимир Владимирович?» деб сўради 47news.ru нашри журналисти Виктор Смирнов.\n«Харажатларни, супержетлардаги парвозларни доим кузатиб туриш ва улар нима қилишгани, қандай футбол томоша қилишгани кўриб туриш керак. "Газпром" хориждаги футбол клубларига ҳомийлик қилади, масалан, Германияда «Шальке-04»ни. Нима учун ҳомийлик қилади? Чунки у ерда, Германияда фаол иш олиб боради. Италияда ҳам ишлайди», деб жавоб қайтарди Путин.\nШу билан бирга, унинг сўзларига кўра, бундай харажатлар давлат томонидан назорат қилиниши лозим.\n«Ҳамма нарса соғлом фикр доирасида бўлгани маъқул ва буни диққат билан кузатиб туриш даркор. Бунга эътибор қаратганингиз тўғри. Улар қаерга ва нимада парвоз қилишаётганини кўриб чиқаман», деди Россия раҳбари.


06 март 2021, Тошкент вақти: 12:36\nwww.xorazmiy.uz сайтидан олинган фотосурат\nХива шаҳрининг Ичан-Қалъаси киришида жойлашган Ал-Хоразмий ҳайкали шаҳарда қурилаётган “Локомотив” паркига кўчирилади.\nИчан-Қалъа маъмурияти 1983 йилда барпо этилган ва ЮНЕСКО рўйхатига киритилмаган бу монумент энди “поездда келиб тушган туристлар йўлагида” жойлаштирилишини билдирди.\nСанъатшунослар сўнгги йилларда Ўзбекистонда тарихий монументларни кўчириш ёки бузиб ташлаш одат тусига кираётганидан хавотир билдирмоқда.\nХоразм вилоятининг Хива шаҳри турғунларидан бири Озодликка қилган мурожаатида бундан икки йилча олдин шаҳарнинг тарихий обидаси бўлган Ичан-Қалъа дарвозаси олдидан олиб ташланган Ал-Хоразмий ҳайкали тақдирига қизиқди:\n"Ал-Хоразмий ҳайкали қаерга кетди? Нима сабабдан Хива Ичан-Қалъаси кўрки бўлган ҳайкал бузиб ташланди? Чет элдан келган меҳмонлар ҳайкални сўрашяпди. Ҳайкални буздирган собиқ ҳоким Эркин Ёқубов бунга жавоб бермайдими? Нима сабабдан ҳокимлар Хива тарихини бузишяпди?!".\nМаълум бўлишича, ёдгорлик 1983 йилда машҳур математик, файласуф ва олим, Хоразмнинг энг таниқли шахсларидан бири Абу Абдуллоҳ Муҳаммад ибн-Мусо ал- Хоразмийнинг 1200-йиллигига бағишлаб Ичан-Қалъанинг Ғарбий дарвозаси ёнида ўрнатилган.\nМонумент ЮНЕСКО маблағи эвазига, махсус буюртма асосида истеъдодли ҳайкалтарош Спартак Бабаян томонидан яратилган. Ҳайкалтарош олим қўлёзма узра чуқур хаёлга чўмганини тасвирлаган.\nОзодлик мухлислари ҳозирга келиб бу ёдгорлик ўрнида пишган ғиштдан девор кўтарилгани акс этган фотосуратларни ҳам жўнатишди.\nАл-Хоразмий ёдгорлиги ўрни\nАл-Хоразмий ҳайкалининг кейинги тақдири борасида Озодлик сўровига Хива шаҳридаги “Ичан қалъа” давлат музей қўриқхонасининг директори ўринбосари Мақсуд Абдурасулов жавоб берди.\nТарихий мажмуа ходими сўзларича, ЮНЕСКО рўйхатида бўлмаган Ал-Хоразмий обидаси янги жойга – Хива марказида қурилаётган “Локомотив” паркига кўчирилади.\n- Вокзал олдида “Локомотив” парки қуришяпти. Ҳайкал ўша “Локомотив” ичига жойлаштирилган – у ерда ҳозир таъмирлаш ишлари кетяпти. Хива шаҳри музей қўриқхонасига 26 гектар ерда жойлашган 54 та маданий объект ЮНЕСКО рўйхатига киритилган. Лекин бу ҳужжатларда ҳайкал тўғрисида гап-сўз йўқ. Кўчириш тўғрисидаги қарорни ким қабул қилгани борасида хабарим йўқ. Вокзал ўрнатилганидан кейин Ичан-Қалъага асосий кириш жойи шарқий тараф бўлади деб белгиланди. Ўша ерда ремонт кетяпти, Полвон дарвозаси орқали поездда келган туристлар кириб келади. Ўша жой – вокзал ёнидаги “Локомотив” парки бўлади. Одамлар дам оладиган жой бўлади. Ҳайкал балким кириш, балким марказига ўрнатилади, деди ҳозирда Ал-Хоразмий монументи ўраб қўйилганини билдирган қўриқҳона мутассадиси.\nСуҳбатдош “Локомотив” парки сентябрь ойининг бошида ишга туширилиши режалаштирилганини эканини маълум қилди. Мақсуд Абдурасулов ҳозирда паркка хитойлик қурувчилар келгани, махсус жиҳозлар келтирилиб, қурилиш ишлари авжида эканини ҳам айтди.\nПарижда истиқомат қилаëтган рассом ва мунаққид Сергей Игнатьев ҳар бир ёдгорлик муайян жойга мослаб яратилади, уни бошқа жойга кўчириш асарга битилган мазмун-моҳиятини пучга чиқаради, дер экан, фикрини бундай давом эттирди:\n- Ёдгорлик айнан шу жой учун яратилган. Мажмуани ўрнатишдан олдин ҳайкалнинг ҳажми, конфигурацияси, композицияси атроф-муҳитга уйғун ҳолда, майдонда кичик ёки катталиги, арк ва майдон динамикасига қараб ҳайкалтарош томонидан ҳисобга олинади. Албатта, бу ёдгорликнинг бошқа жойга кўчирилиши ахмоқгарчиликка олиб келади. Ҳайкал айнан шу майдон учун ясалган: кўчириш муаллиф ва архитектор ўйлаб қўйган мазмунга зиддир!\nСергей Игнатьев Ўзбекистонда охирги йилларда авж олган қайта қуриш ва ўзгартишлар тарихий обидалар ва санъат асарларига жиддий хавф туғдираётганидан хавотир билдирди.\nУ бундай обидаларни кўчириш ёки кўчирмаслик масаласи билан ҳокимлар ва амалдорлар эмас, меъморлар ва санъатшунослар шуғулланиши керак, дейди:\n- Совет даврида яратилган барча ёдгорликлар йўқ қилиб ташланди. Масалан, Ленин ҳайкали Глобус ёдгорлигига алмаштирилди, Тошкентнинг Пионерлар боғидаги улкан “Мальчиш-Кибальчиш” ёдгорлиги йўқолиб кетди. Ажойиб Маркс калласи қаерга йўқолди – у совет даврининг мумтоз асари эди?Ахир у бутун оламга машҳур асар эди! Тушунаман, улар коммунизм символлари, лекин шу билан бирга улар ўз даври санъат асарларидир. Уларни олиб ташлаш керак, лекин бутун дунёда бундай асарларни авайлаб, музейларда сақлашади. Мана Хивада еки Самарқандда олиб борилаётган кўчиришлар ва қайта бузишлар шаҳарларнинг тарихий қиёфасини йўқ қилиб юбормоқда, Хитой ялтир-юлтурлари ўрин олмоқда. Бу ҳоким кетса, янгиси Ичан-Қалъада бассейн қурадими?! \nРассом Сергей Игнатьев барча олиб ташланаётган меъморий ёдгорликлар бир жойга жамланса дунёнинг турли чеккаларидан келаётган миллионлаб сайёҳлар учун энг томошабоп жойга айлантирилиши мумкинлигини тахмин қилди.\nЯнги давр вандализми\n1983 йилда Тошкентда Мусо Ал-Хоразмий юбилейига бағишлаб яна бир ҳайкал ўрнатилган эди. Бу ёдгорлик очилишида Ўзбекистон раҳбарияти билан бирга ЮНЕСКОнинг ўша пайтдаги Бош директори жаноб Амаду-Маҳтар Мбоу иштирок этган.\nТошкентдаги Ал-Хоразмий ёдгорлиги очилиши, 1983 й. (mytashkent.uz фотоси)\nҲайкалтарош Анвар Раҳматуллаев яратган Тошкентдаги бу ёдгорлик 1998 йилда бузиб ташланган. Ислом Каримов даврида Ўзбекистон раҳбарияти бетондан ясалган бу ҳайкални ҳам мустаҳкамроқ материал – металл ёки мармардан қайта тиклаб беришга маблағ ажратишга ваъда берган.\nБироқ уддасидан чиқмаган.\nХивада кўчирилган ва Тошкентда бузиб ташланган Ал-Хоразмий ҳайкаллари вайрон қилинган биринчи санъат асарлари эмас.\nОзодлик сўнгги 25 йил ичида биргина Тошкентда маҳаллий ҳокимиятлар буйруқлари билан юздан зиëд панно йўқ қилингани, Ўзбекистон бўйлаб минглаб бошқа санъат ва меъморчилик асарлари бузиб ташлангани борасида кўп маротаба хабар берган.\n1977 йилда Урганчда таниқли рассом Арнолд Ган бошчилигида Огаҳий номидаги Урганч театрида яратилган фреска маҳаллий мулозимлар буйруғи билан ўчириб ташланган. Бу фрескада қадимги Хоразмнинг қўғирчоқ театр санъати саҳналари ва масхарабозлар тасвирланган эди.\n2016 йилда Тошкент метрополитени бошқармаси “Алишер Навоий” метро бекати деворларидаги таниқли рассом Чингиз Аҳмаров ижодига оид ложувард кошин панноларни оддий мойбўëқ билан “бўяб”, санъат асарига путур етказган эди.\nЎшанда¸ Ўзбекистон халқ рассоми Чингиз Аҳмаров томонидан ишланган саккизта паннодан учтасини қўпол равишда “таъмир” қилишга улгурган метро раҳбарияти айбини тан олган ва “таъмирлаш”ни тўхтатиб, керамика устига сурилган бўëқни сидириб ташлашга қарор қилган эди.


Google Chrome айрим компьютерларда ишлаши тўхтатилади - 08.02.2021, Sputnik Ўзбекистон\nGoogle Chrome айрим компьютерларда ишлаши тўхтатилади\nCeleron M процессорларида ишлайдиган компьютерлар Windows 10 дастуригача янгилаш мумкин бўлсада, уларга Chrome браузерни ўрнатишнинг иложи бўлмайди. 08.02.2021, Sputnik Ўзбекистон\nТОШКЕНТ, 8 фев — Sputnik. Google Chrome браузери 2005 йилдан олдин ишлаб чиқарилган компьютер ва ноутбукларда ишлаши тўхтатилади, хабар қилди Chromium ишлаб чиқариш жамоаси. Бундан хулоса шуки, Celeron M процессорларида ишлайдиган компьютерлар Windows 10 дастуригача янгилаш мумкин бўлсада, уларга Chrome браузерни ўрнатишнинг иложи бўлмайди. Chrome 87 ва ундан эски версияда ишлайдиган браузер фойдаланувчилари эса браузернининг техник қўллаб-қувватлаш муддати тугаётгани ҳақида маълумот олишади. IT гиганти бўлган Google компаниясининг ушбу кўпчилликка маъқул бўлмага чораси фақатгина Windows платформасига таалуқли бўлади, чунки ChromeOS, Android ва Mac аллақачон SSE3 билаш ишлайдиган процессорлар талаб қилмоқда.\n16:53 08.02.2021 (янгиланди: 17:38 08.02.2021)\n© AFP 2018 / PATRICIA DE MELO MOREIRAЛоготип "Google"\nCeleron M процессорларида ишлайдиган компьютерлар Windows 10 дастуригача янгилаш мумкин бўлсада, уларга Chrome браузерни ўрнатишнинг иложи бўлмайди.\nТОШКЕНТ, 8 фев — Sputnik. Google Chrome браузери 2005 йилдан олдин ишлаб чиқарилган компьютер ва ноутбукларда ишлаши тўхтатилади, хабар қилди Chromium ишлаб чиқариш жамоаси.\nChrome 89 номли дастур янгиланишида эски x86 архитектурасида ишлайдиган процессорларни қўллаб-қувватлаш назарда тутилмаган. Хусусан уларда Supplemental Streaming SIMD Extensions 3 (SSE3) турдаги командаларни қабул қила олмайди.\nБундан хулоса шуки, Celeron M процессорларида ишлайдиган компьютерлар Windows 10 дастуригача янгилаш мумкин бўлсада, уларга Chrome браузерни ўрнатишнинг иложи бўлмайди.\nChrome 87 ва ундан эски версияда ишлайдиган браузер фойдаланувчилари эса браузернининг техник қўллаб-қувватлаш муддати тугаётгани ҳақида маълумот олишади.\nIT гиганти бўлган Google компаниясининг ушбу кўпчилликка маъқул бўлмага чораси фақатгина Windows платформасига таалуқли бўлади, чунки ChromeOS, Android ва Mac аллақачон SSE3 билаш ишлайдиган процессорлар талаб қилмоқда.


Россия Мариуполдаги отишмани муҳокама қилмайди - BBC News O'zbek\nРоссия Мариуполдаги отишмани муҳокама қилмайди\nРоссия Мариуполга ракета ҳужумларини қоралаган БМТ Хавфсизлик Кенгаши мурожаатига вето қўйди.\nБМТ сентябр ойида келишилган оташкесим шартларига амал қилиш ва 30 инсоннинг умрига зомин бўлган Мариуполга ракета ҳужумларини текширишга чақиради.\nОХҲТнинг маълумотларига қараганда, нишонлар Донецкдаги россияпараст бўлгинчилар назорати остидаги ҳудуддан туриб амалга оширилган.\n"Текширишлар кўрсатишича, "Град" ракеталари Олимпийский кўчасидан 19 км шимолий шарқдан, Октябр қишлоғидан учирилган. "Ураган" ракеталари эса нишонга учраган Олимпийский кўчасидан 15 км шарқдан, Заиченко қишлоғидан туриб мўлжалга олган. Иккала аҳоли маскани ҳам бўлгинчилар қўли остида", дейилади мурожаатда.\nАҚШ ва ОИ аниқ мақсадсиз амалга оширилган нишонларни қоралаган ва Россияни айирмачиларни дастаклашни тўхтатишга чақирган.\nАҚШ вице президенти Жо Байден Украина Президенти Пётр Порошенко билан телефон орқали мулоқотдан сўнг можароларнинг давом этиши Россияга қимматга тушишидан огоҳлантирди.\nВашингтон Россияни бўлгинчиларни қувватлаш ва уларга қурол-яроғ, хусусан замонавий оғир қуроллар етказиб беришда айблайди. Москва ўз навбатида бу айбловларни рад қилиб келади.\nБМТ Бош котиби Пан Ги Мунга кўра, ҳужум "янги ҳудудлар ҳақида провакацион иддаолар"ни илгари суради. Олдинроқ, бўлгинчилар раҳбари Александр Захарченко Мариуполга юришни эълон қилган эди.\nМариуполга ракета ҳужуми оқибатида 30 инсон қурбон бўлган, 100 дан ортиқ киши яраланган, қатор биноларга шикаст етказилган. Шаҳардаги гавжум бозорга бир неча ракета келиб тушган.\nБўлгинчиларнинг ўзлари шаҳарни ўққа тутилишига алоқаларини рад этганлар ва ҳодисани "Киевнинг навбатдаги бузғунчилиги" деб атаганлар.\nРоссия дипломатлари БМТ ҳужжатида фақат бўлгинчилар ҳақида сўз боргани ва Украина ҳукумати ҳақида эсланмаганини билдириб, уни муҳокамасига қарши овоз берганлар.\nФото муаллифлик ҳуқуқи president.gov.ua\nПрезидент Порошенко Мариуполда тинч фуқаролар ўлими туфайли Украинада якшанбани мотам куни деб эълон қилди.\nСаудияга подшоҳ Абдуллоҳ хотира маросимига борган Украина Президенти Порошенко Мариуполга ҳужум орқасидан тезда ортга қайтган.\nУкраина Хавфсизлик кенгаши йиғилишида гапирган жаноб Порошенко ҳодисага масъулиятли кўрилган бир неча шахс ушлангани, уларнинг сўроқ қилинаётганини маълум қилди. Ҳодисага боғлиқ тафсилотлар душанба куни ошкор этилиши кутилмоқда.\nУкраина Ташқи Ишлар вазири Павел Климкин содир этилган ҳодисасига Москва муносабат билдирмаганидан ажабланган. "Москва нега Мариуполдаги террористлар жиноятлари ҳақида сукут сақламоқда? Расмий мурожаат ҳам, таъзия ҳам йўқ", деб ёзади Павел Климкин Твиттерда.\nУкраина ҳукумати Мариуполдаги вазият борасида БМТ Хавфсизлик Кенгаши, Оврўпо Иттифоқи ва ОХҲТнинг фавқулодда йиғилиши чақирилишига эришмоқчи.\nОхирги хабарларга кўра, Луганскда якшанба куни яна отишма юз берган, икки киши ҳалок бўлган.\nУкраина жанубида камида 15 киши ҳалок бўлган\n24 Январ 2015


Аҳмад Аъзам. Ойнинг гардиши (ҳикоя) | www.ziyouz.uz\nБош саҳифа Ўзбек насри онлайн антологиясиАҳмад Аъзам (1949-2014)Аҳмад Аъзам. Ойнинг гардиши (ҳикоя)\n«Отанг илгарилари кўп қийналган. Каримовлар хўп азоб берган, мажлисларда тикка қилиб дўқ урган”, дейди онаси. У эса отасига бировнинг тик гапиришини кўз олдига келтиролмайди. “Салоҳиддин аканглар сендай пайтларда отанг шўрлик…”, дея ҳикоя қилишга тушади онаси. У жон қулоғи бшган тинглайди-ю, отасининг “шўрлик” бўлганига ишонмайди. Унингча, отаси “ўша пайтларда” ҳам ҳозиргидек, қаерга бормасин, ҳамма пешвоз чиққан, қаерга кирмасин, ҳамиша тўрдан жой олган. Ҳатто Худойқул гуппи каби оғзикатталар ҳам отасининг олдида тилини тийиб қоладию…,\n— Миянг хатоми сенинг?! Икки боғ ўт деб Булунғур ёқага борасанми! Фалокат босиб сувга тушиб кетсанг…\n— Орзиқул бобонгнинг чайласи олдидаги ўт белга уради. Ўша жойга бор! Ўроққа бохабар бўл, яна оёқ-поёғингга санчиб олиб… Сени кўтариб дўхтирма-дўхтир чопиб юрмайин.\n«Ўсмайди ҳам, тўлишмайди ҳам,— деб ташвишланади чол.— Рангида ранг қолмабди-я”.\n«Бир шапалоқ урса борми, ерпарчин бўлиб кетсам керак,— чўчинқирайди бола.— Отнинг сағрисига бир муштлаб, сулайтириб қўйган-а!”\n— Ҳе, китобинг билан қўшиб… Қизиқ деб хонумонимга ўт қўймоқчимисан?\n«Демак жойимга кўтариб ўтказган эканлар-да”\n«Бунга ҳам қийин. Шунча мол-ҳолни бир ўзи эплайди. Тонг-саҳардан уйғотаман. Даштда бир ўзи, китобдан бошқа овунчоғи йўқ…”— Чолнинг раҳми келди, энди ётиғи билан гапира бошлади:\nБоланинг хўрлиги келди: “Ахир чўмиладиган битта мен эмас-ку”.\n«Булар-ку бегуноҳ норасида, ўғриликнинг маънисини қайдан бнлсин,— деб ғашланади чол.— Бир тишлаб ташлаб юборишади. Шуни “Ҳа ундай, ҳа бундай, боланн бошдан тергаш керак, бўлмаса ўғри бўлиб кетади”, деб ҳовлиққанини қара. Вой доно-е! Ўзинг-ку бир институтни ўн йилда зўрға битирдинг, энди одам қаторига кириб, бошқаларга ақл ўргатадиган бўлиб қолдингми!”\n— Иккинчи марта шунақа гап эшитсам, ўша олмага оёғингдан осаман. Бир камим сен туфайли…\nУ қаршилик кўрсатмайди. Йиғламайди ҳам. Отаси уни етаклаб бориб, олмага… оёғидан осадн! Шунда Абдуалим келиб бир четда, ажаб бўпти, дегандек тиржаяди. Йўқ, йўқ! Ҳеч ким келмайди. У ҳамманинг эсидан чиқади. Осилнб туриб-туриб, охири, ўпкаси оғзига тиқилади-да, ўли-иб қолади… Ҳамма йиғлайди. Қосим муаллим ҳам жуда пушаймон бўлади, «отасининг бунчалар золимлигини билганимда, ўғирлигини айтмасдим”, дейди. Одамлар афсус билан бош чайқашади: “Қандай аълочи эди! Қиш бўйи қирқта китоб ўқиган эди. Ҳай аттанг, бориб-бориб зўр одам бўлар эди-да! Отасининг дийдаси қаттиқ экан, шундай ўғилни-я!” Онаси ўзидан кетиб қолади. Отасининг кўзларидан дув-дув ёш оқади: “Ё парвардигор, қандай гунохи азимга ботдим! Ўрнига менинг жонимни олу тирилтириб бер! Майли, ҳеч иш қилмасин, кунбўйи китобдан бош кўтармасин. Велосипед ҳам олиб бераман”. У ҳаммасини эшитиб ётади. Лекин мулла “Салоти жаноза-а”, дейиши билан қулоқлари чиппа битади. Ўрнидан турмоқчи бўлади, лекин…\n— Э, сал гапга кўзингнинг сувнни оқизасан. Қанақа ношудсан ўзи! Артма енгинг билан. Қара, ялтираб кетибди. Ҳайф-е сенга кўйлак! Семиз-семиз китобларни ўқийсан-у, бурнингни енгинг билан артасан.\n«Сал қаттиқроқ гапирсанг кўзида ёш тайёр туради-я, тавба”, деб хуноб бўлади чол,\nЧол енгил тин олади: “Ҳе, бир кун одам бўлар-да, бу ҳам”.\n— Чарчамайди, ҳали отдай. Қаридим, деб қўрқитади-да. Эҳ-ҳе, ҳали отанг…\n— Бўлди-е! Ҳамма ишга аралашаверасизми!\n«Чанг тупроқ орасида сиқилганидан оқариб кетган ҳавоми ёки тупроқнинг майдасими? Чангда қолганингдан сўнг тупурсанг, бурнингни қоқсанг, лой тушади — тупроқнинг майдаси бўлса керак-да.\nОйнинг нури нимадан, майда оқиш чангга ўхшаган бўёқми? Ҳавони, йўлни шу рангга бўяган. Соялар қора, чунки уларни ойдан дарахтлар тўсган. Нега ой дарахтларни ҳам оқиш рангга бўямаган? Уларнинг яшил туси ой бўёғи остида қолиб кетмайдими? Худди суюқ ранг суртилгандек ялтирайди. Сояси билан қўшилиб усти ялтироқ, таги чириган, қорамтир пичан ғарамига ўхшайди. Кундузи қуёш сочган нурлар оқшом қайга йўқолади? Борди-ю, кечаси ҳам кундузгидек ёруғ бўлса-да, қуёшнинг ўрнига ой чиқиб турса. Ёки ҳеч ҳам кун ботмаса. Жуда аломат бўлса керак”.\nЭшак тўсатдан бурилди. У эшакдан ағанаб тушай деди. Эгарининг қошини маҳкам чангаллаб, қўрқув билан йўлга тикилди. “Нимадан ҳурккан экан, илонми?”\nДумалоқ соя йўл четидаги ўтларга томон ғимирларди: “Э, типратикан экан-ку”.\n«Ойнинг соясига ўхшайди-я… Ой Ер билан Қуёш орасига кирганда сояси ерга тушади. Муаллим айтгани тўғри-ю, лекин сояси бунча баҳайбат? Ойнинг сояси типратикандан сал каттароқ бўлмайдими?”\nБир марта қуёш тутилгани унинг зсига тушди. Ҳаммаёқни қизғиш қоронғилик босганди ўшанда. Онаси унинг қўлига чўп тутқазиб, “тоғорани данғиллат”, деган эди.\n«Ойим қўрққан эди, Абдуалим ҳам. Ўшанда ҳамма қўрққандай эди. Ойнинг соясидан ҳам одам қўрқадими?”\n«Ҳа, жонивор-эй, қаёққа бурилай, деб сўраяпти”.\nУ халачўпни кўтарди-ю, лекин эшакнинг бўйнига урмади, тўғрига деган маънода нўхтанинг ипини силтади. Эшак яна ўша маромда йўрғасини бош-лади. —\n«Эшакка бунча катта қулоқнинг нима кераги бор, а? Одамларга ўхшаб шивирлаб сўзлашмаса. Ҳанграшини қулоқсиз ҳам эшитиш мумкин. Одам шунча трвушларни эшктади-ю, лекин қулоғи кичкина. Эҳ-ҳе, ўйлаб қараса, бир-бирининг гаплари, қушлар сайраши, машиналар гуриллаши, тракторлар тариллаши, шамол шувиллаши, араванинг ғийқиллаши, зшикиит-ғижирлаши, радио, қўшиқ… Вой-бў!”\nУ сокин туюлган сут ойдинда бунча кўп товуш борлигига шунчалар ажабландики… маълум муддат шу товушлар босими остида, оғзини ярим очганча, ҳеч нарсани ўйламасдан, барча овозлар билан бирга; ўзининг хам пишиллаб нафас олишини тинглаган| кўйи эгарда қотиб кетаверди.\n«Ер нафас олса керак, чопиб кетаётган одамдек ҳансираб нафас олса керак. Бу товушларнинг барчаси шундан. Ҳамма нарса нафас олади. Дарахтлар ҳам зарарли газларни ютиб, кислородга айлантириб чиқаради, деган эди Турғунов муаллим. Айтгандай, шамол ернинг нафас чиқариши, жимлик ютиши эмасми? Ҳа, шамол — ернинг нафаси. Ой-чи, нафас оладими? Ёки куйлармикин?”\n«Қанақа куй? Радиокарнайдан чиқадиган куйми? Унақага ўхшамайди. Ана, ойнинг ўзи радиокарнайга ўхшар экан. Нега “ой юзингни” дейишади? Ой қизларнинг юзига ҳеч ҳам ўхшамайди-ку… Мисол учун Маҳбубанинг афти ойга эмас, тўрлаган қовунга ўхшайди. Саодатнинг бети тўла сепкил. Ойда эса сепкил йўқ.\nҲозир бирдан шу радиокарнай — ойдан “ой юзингнинг шеваси…” деб қўшиқ бошланиб кетса-я! Ёки қўшиқ ўрнига “ҳей бола, ҳадеб анграяверма!”, бақириқ эшитилса.\nШунда… тонг қотди — дарахтлар оралаб уни таъқиб этиб келаётган ой очикқа чиқиб муаллақ турар, туманли теграсида эса… каттакон, маҳобатли доира ярақлар эди.\nЭх-ҳе! Худди жуда катта циркуль билан, учини ойнинг қоқ ўртасига қўйиб чизилгандек. Нега шу пайтгача кўрмади?\nБола ойга қўшилиб кетган эди…\n«Мов бўлган мушуклар экан-ку, шунга қўрқаманми. Аҳмоқ эшак ҳуркиб…”\nУ ўзига таскин берди. Қўзғалган эди, ўнг бўксасида санчиқ турди: «Халачўп кириб кетмадимикан?” Халачўп бир қадамча нарида ётарди. У ўтирганча халачўпга интилганида гавдасида ҳам алланечук оғирлик туйди. Секин ўрнидан турди, оёқларини силади, бўксасини авайлаб ушлаб кўрди. Оғриқ аъзои баданига тарқалди.\n«Миниб олай, кейин кунини кўрсатаман. Хрзир урсам қочиб кетади, тутқич бермайди”.\nУ “иш-иш”, деб эшакка яқинлашди. Эшак қочмади. У инқиллаб ўзини эгарга олдию халачўп билан эшакни савалай кетди. Эшак халачўпдан ҳимояланиб калласини оёқлари орасига тиққанча, турган жойида гир айланди. Унинг эгардан ағнаб тушишига сал қолди, ўзини ўнглаб нўхтанинг ипини силтади. Эшак тез юриб кетди.\n… Ҳамма нарса йўқолди. Ой ҳам, боланинг хаёллари ҳам. Иўлнинг икки чети тут аралаш қатор толлар билан қуршалди, яна очилди.\nҚаршидан қабристон ваҳимали, босиқ бир сукут билан бостириб кела бошлади. Унинг танига титроқ кирди. Отасига: “Қўрқмайман, эшакни ўзим олиб бориб, сизни олиб келаман”, деганига пушаймон еди.\n«Ашула айтсаммикан? Лекин бу ерда, мозоратнинг олдида бақириб бўладими? Ўликлар эшитиб… Арвоҳларни безовта қилмаслик керак”.\n«Соч чиримасмикан?.. Эски жой-да. Қирқ гектар-а! Кундузи унча қўрқинчли эмас-у, лекин ҳозир… Нега оқшомда ваҳимали бўлади,а? Жин-ажиналар чиқадими? Ажина одамнинг отини айтиб чақиради. Менинг отимни қаёқдан билар экан?.. Мен уни учратмаган бўлсам. Ё у мени кўрганмикан?.. Отингни эшитсанг “Ҳа”, демаслик керак. “Ҳа”, десанг чалиб кетади. Мени чалмаса керак. Менга тегмайди. Чунки отамнинг бобосининг отаси тегирмон тоши устида сариқ сочларини тараб ўтирган ажинани қўрқмай ушлаб олган. Ажина роса ялинганда ҳам қўйиб юбормаган. Сочини бураб қийнайверган. Охири, “етти пуштингга тегмайман”, деб қасам ичгандан кейин қўйиб юборган. Ажина шу заҳоти турган жойида йўқ бўлиб қолган. Мен бешинчи пуштман. Мени ажина чалмайди. Лекин ҳазиллашиб чақириши ҳам мумкин-да, бу болани бир қўрқитиб қўяй, деб”.\n«Боя йиқилганимда уст-бошим тупроққа роса беланган бўлса керак”.\n… У Маҳмуд аканинг дарвозаси олдида эшакдан тушмай қичқира бошлади:\nИчкаридан Шакар холанинг: “Ҳу-ув… Ит боғлиқ, киравер!”, дегани эшитилгач, бола эшакдан тушиб, кийимларини қоқишга тутинди.\nУ эшикни очиб, ичкаридагиларга “Ассалом”, деб кираётганида, айвонда идиш-товоқ юваётган Шакар холанинг Робия пучуққа: “Муштдай боланинг шунча йўлдан қўрқмай келганини қара”, дегани қулоғига чалиниб, ғурурланиб қўйди.\n— Э… Малла чўпон, келсинлар, келсинлар,— дея уни кўрган заҳоти Хайрулла амакиси одатдаги ҳазилини бошлади.\n— Яна ривоят қилурларким, агар сизнинг ҳамсоянгизки бўлса, унинг томига ғўзапоя босилган бўлса, айтайлик, шамол турдию бир боғ ғўзапоя сизнинг ҳовлингизга тушди…\n«Биламан, бу ёғи: “Сизнинг шу ғўзапояни ёқиб пиширган овқатингиз — макруҳ”.\n«Ўзи отамдан катта-ю, ака, дейди”.\n— Ёлғонми, бўлмаса, нега додладинг? «Эшитибди йиғлаганимни!”\n«Алдаяпти. Эшитмаган, шунча жойдак йиғлаганимни эшитадими! Синаб кўряпти”\n— Майли, зўрламанг, бу ўзи кам овқат ейди, — деди отаси. Амакасига бу ҳам бир баҳона бўлди:\n«Жуда ёпишиб олди-да бугун. Ўзи ҳам игнадай гапни туядай қилади-я. Ўқишимнинг унга нима оғирлиги тушибди. Отамнинг гапи етмагандай, энди бу ҳам…”\n— Шуни билгани тўғри,— деди шу пайтгача жим ўтирган Раҳмат ака.— Қани, бизнинг шумтакалар ҳам шундай ўқиса. ~ирт хулиган. “Беш»га ўқийсанлар”, деган шарт қўйиб икковига ҳам велосипед олиб бердим. Қаёқда! Бир ой ўтмасдан шалағини чиқа-ришди.\n— Ҳозир ўқимаганга қийин,— деди Раҳмат ака.— Бориб-бориб ўқимаганга иш қолмайди. Илгари тракторчининг қаватида бир-икки ой юрсанг, “Универсал” беришарди. Ҳозир тракторчиликка ҳам диплом керак. Трактор ҳайдаш ҳам қийинлашиб кетди.\n— Ўғил?! Бунақа ўғилнинг боридан йўғи яхши!— деди отаси. — Не-не азоблар билан ўқитдим. Қандай! оғир йиллар эди! У бўлса, ўқишни битириб келиб, муаллимлигини бошлагач, нима дейди денг: “Ота диндан кечасиз. Нима қиласиз йўқхудога ишониб…”\n«Жўрттага сўради. Отамнинг ҳамма сирларини билади-да, Қосим муаллим учун аламини оляпти. Тўғри гапиришга қўрқади”.\n— Нодонлик?! Айтган гапини биласизми?! Мен диндор бўлганим учун у киши амалларга кўтарилмай қолган эмиш. Уялмай-нетмай ўзимга шундай деган…\n«Қачон айтган экан?”\nАкаси уйга келганда уни ёнидан жилдирмайди Отаси гапирмаган пайтларда у билан ҳазиллашиб ўтиради. Бир куни акаси нимагадир гўрковлар ҳақида сўзлаб, “Шекспир деган ёзувчи ўтган, унинг асарида гўрковлар жуда зўр ёзилган”, деди. Отаси индамади. Акаси яна бир-иккита шунга ўхшаш гапларни айтаётганда, отаси жаҳл билан: “Тўхта”, дедию бирдан баланд овозда тожикчалаб бақира кетди У ҳеч нарса тушунмай гоҳ отасига, гоҳ акасига ҳай рон боқиб, уларнинг тожикчани билишига ажаблана зди. Бир маҳал отаси унга “Бор, ўйна”, деди. У ҳовлида нима қилишини билмай гангиб юрди. Сал ўтма акаси чиқди. Унинг ортидан отасининг: “Ҳе, Шекспулинг билан қўшиб…” деган сўкиниши эшитилди. Ака си аянчли илжайиб унинг ёнига келди ва “бобой ёмон қарияпти-да”, деб ғудранди. Унинг томоғига алланарса тиқилди, эзилиб кетди, акасига раҳми келди\n— …энди аспирантурами, паспирантурами деган катта ўқишга кирармиш. Бундай танангга ўйлаб кўр, тўртта боланг бор, ёшинг ҳам қирққа борди. Олим бўлиш осонми, бунинг учун ўн-йигирма йил умр керак. Эллик-олтмишга бориб олим бўлганингда элга қандай каромат кўрсатардинг! Шундай деб насиҳат цилсам, мен тўрт йилда диссиртасса ёқлайман, деб ғудинглайди…\n— Ҳа, ўғлим, мана, Каримбойнинг ўғли Самарқандда ўн беш йил ўқишнинг орқасидан қувиб, энди олим бўлди. Нурмат керосинфурушнинг ўғли урушдан қайтгандан бери институтда дарс бериб, энди дўхтир бўлди. Сен эртадан-кечгача газетда ишлаб, кечқурун бола-чақанг билан ўралашиб, қандайига тўрт йилда олим бўлиб қоласан, десам, кўрасиз-да, дейди…\n— Колхозга раис бўл, дейишса, кўнмабди. Нима, олим бўлмаса, нон тополмай қоладими? Қишлоққа кел, раислик ёқмаса, мактабга мудирлик қил, халққа аралаш-да, ахир қачонгача тентираб юрасан менга ёрдам бермасанг ҳам, одамларга фойданг тегар-ку, десам…\nНиҳоят амакиси унга қаради: “Бир нарса деб отамни тўхтатсангиз-чи. Акам сизга ҳам қариндош-ку!”. Амакиси тушунди шекилли, кўзларини олиб Қочди.\n— …Аччиғим чиқиб кетди. Тур йўқол, иккинчи эшигимга оёқ босма, қаёқда санғиб юрган бўлсанг, ўша ёкқа жўна деб…\n— Э… Сен жим ўтир! Мен куйиб кетганимдан гапиряпман. Одамлардан яширадиган сирим йўқ. Ҳамма кўриб, билиб ўтирибди. Қачонгача яшираман?! Пушти камаримдан бўлган болам тугул, мени яратиб қўйган бўлса ҳам, бетига айтаман. Менга гап қайтариб валдирайсан-да, ўзинг унга бир оғиз насиҳат қилолмайсан.\n— Ердагиларни оёғининг учи билан кўрсатади. Сен нима деб юрибсан ҳали. У ўзини прапесир санайди… Ҳамма аҳмоқ, у доно! Ҳамма онасидан туғилган бўлса, у осмондан оёғини осилтириб тушган.\nМаҳмуд ака чўнтагини тимирскилаб, носқовоғини олди. Носқовоқнинг орқасига кўрсаткич бармоғи билан секин-секин уриб бошини орқага ташлаганча, нос отди. Амакиси имо билан носқовоқни сўради… Отаси жимиб қолди. Орага оғир сукунат чўкди.\n— … Бировни ака дедик, бировни ука, ишқилиб, бола-чақани оч қолдирмадик. Ҳозир замон яхши. Қайси уйга кирманг, радиё… Одамлар кирини ҳам мошинада ювади. Тавба, шу кир ювадиган мошинага қатиқ солиб, туғмасини боссанг, сариёғини ажратиб берар экан-а! Эй, бу одамларнинг усталиги…\n«Бир нарса демоқчи бўлса, гапни айлантириб, охирини йўқотиб қўяди. Аввал қуртқумурсқа, кейин инқилоб, Олимхўжабой, уруш, қимматчилик. Энди кир ювадиган машинага ўтиб кетди”.\n— Соат ҳам ўн бирдан ўтибди, Мамат ака. Гап сотиб ўтиришимиздан фойдайўқ. Турайлик. Қани, омин…\nМамат меш айилни қайтадан, қаттиқроқ тортди. “Шундай катта қорин билан эшакка қандай қилиб минар экан?”\n— Маҳмуджон, қўлтиқдан олмасангиз…— деди хижолатомуз.\nМаҳмуд ака ёрдамга шошилди. Мамат меш: “Ё пирим!”, дея бир амаллаб ўзини эгарга олди, эшаги бели майишиб, гандираклади.\n«Бу бобойлар ёзда ҳам чопон кийишади-я, иссиқлаб кетишмайдими?”\n— Қўйинг, важ-карсон қилманг. У ёқда биров…— Энди отаси қаттиқроқ гапирди.— Илҳақ бўлиб ётибди бечора! Неча йиллик ошначилигингиз бор. Сизни деб қамалиб кетишига сал қолган…\nУ Орзиқул бобони яхши кўради: ҳар гал учратганда Орзиқул бобо: «Ассалому алайкум!”, деб уни қизартиради. У эса сал яқинроқ келсин, кейин салом бераман деб улгуролмай қоларди. Чол уни калака қиларди: “Э, эсингиздан чиқиб қолдими? Отангиз берган тарбия қани? Муаллимларига бориб айтамиз-да, энди”. У: “Мен салом бергунча ўзингиз шошилиб…” дея тутилиб қоларди. Шундан кейин у Орзиқул бобо кўчанинг нариги бошида кўриниши биланоқ “Ассалому алайкум!”, деб қичқирадиган бўлди. Бироқ Орзиқул бобо ўзини эшитмаганга олиб, индамай келаверарди. У қайта қичқирарди. Чол пешонасига қўлини соябон қилиб томгами, ёки бирор қизиқ нарса кўргандек, ергами тикилиб яқинлашар эди-да, бирданига: “Ассалому алайкум”, дер ва “Ва-алайкум ассалом”, демайсизми, ўғлим”, деб унга ажабланиб боқар эди. “Сиздан олдин салом бердим-ку, ахир”, дея йиғлагудек хуноб бўларди у. Орзиқул бобо аччиқланарди. “Муаллимингизга бо-риб, Мақсудбойга одоб ўргатмабсизлар, деб айтмасамми”, деб пўписа қиларди. У бир куни онасига арз қилди. Онаси: “Бобонг сени яхши кўрганидан ҳазиллашади-да”, деб қўя қолди.\nУ отасини Мамат меш нима учун “ака” деб иззат қилишини бирдан тушунди — отаси укасига гапиргандек, ўзидан кичик одамни кўндиргандек, баландда туриб, мулойим овозда гапирар эди:\n— Бирга борсак яхши бўларди-да,— деди Мамат меш.— Ёнимда турсангиз, ҳар ҳолда, бир кишидан икки киши… Яна бир ўйлаб кўринг.\n…Улар йўлда давом этдилар.\n— Боради,— деди отаси ишонч билан.— Орзиқул ётиб қолгандан бери нима қилишини билмай, имога маҳтал бўлиб юрибди. Тўғри кириб борай деса, бўйни ёр бермайди. Бировнинг юр-юр қилишини кутади. Сиртдан шундай кўринган билан ўзи ёмон одам эмас — ҳозир тихирлик қиляпти, кўрасан, эртага бориб, Орзиқулнинг олдида кўзёш тўкиб ҳам олади…\n— Ўша. Туриб-туриб нашъа қилади одамга — битта шопулбоп теракни деб эт билан тирнокдай икки жўра сан-манга бориб қолишган-а! Сўраганда Орзиқул ҳам бера қолмаган. Оғзи бепаравуз одам— “Тобутингизга насиб қилсин”, деган. Эртасига ярашиб кетишлари ҳам мумкин эди-ю, лекин орага бир-икки гап етакловчи тушиб…\n— Нима дейсан?—деди отаси гапи бўлинганига норози бўлиб. «Уришиб берса-я”.\n«Уч юз килолик той пахтани елкасига олиб юз қадам юришдан гаров ўйнаб ютган. Менинг оғирлигим нима бўлибди”.\nУ дадилланиб бир текисда майда қадам ташлаганча отасининг кифтида уёқ-буёққа бориб кела бошлади. Отаси роҳатланиб, бир неча марта уҳ тортди. “Баракатопинг!”, деб алқади.\n«Орзиқул бобо ўлса, Усар ака жуда ёмон кунга қолади-да. Одам қандай қилиб ўладй, а? Жони қаеридан чиқиб кетади? Нариги дунёда жуда ёмон бўлади-ку! Оқшом мозоратда бир ўзи… Ҳаммаёқ қпқоронғи. Чиқай деса устида қалин тупроқ… Мункар-акир келади… Уҳ-ҳ, қандай кўрқинчли!..”\n«Отам ҳам қарияпман, дейди. Қарийверибқарийвериб, охири ўлиб қолса-я! Йўқ, отаси ҳали бақувват. Бугун ўзи қрқди, бўлмаса кифтида ўйин тушса ҳам отаси парво қилмас эди. Шундай кучли отасининг ўлиши мумкин эмас. Отаси ўлмайди, снра-сира ўлмайди. У ҳам ҳеч қачон отасини ташлаб, шаҳарга кетмайди. Мактабни битиргандан кейин шаҳарни роса томоша қилиб, кўп китоб олиб қайтади-да, умрининг охиригача отасининг ёнида яшаб, унга хизмат қилади, дуосини олади. Отаси билан бирга қарийди. Акаси нотўғри қилган. Нега у отасини соғинмайди, а? Ҳар куни отасини кўрмай яшашга қандай чидайди? Отанинг қарғишига қолган одамнинг иши ўнгмайди. “Ота қарғиши — ўқ”, дейди онаси. Мана, энди қандай қилиб олим бўлади? Ҳамма ҳайиқадиган, ҳурмат қиладиган отасини қандай ташлаб кетиш мумкин! Қарийқарий, охири мункиллаб, ўрнидан биров қўлтиғидан олмаса туролмайдиган, эшакка ўзи минолмайдиган бўлиб қолса, уни ким боқади?! Акаси шуни ўйламаган-да. У отасини…”\n… Ў оқ қўйга миниб олиб, кўзларини қамаштираётган гардиш деворнине эшигини ахтаради. Оқ қўй эса тихирлик қилиб юрмайди, би“ жойда қотиб тураверади. Пастда отаси қўлини пахса қилиб қичқиради: Миянг хатоми сенинг! Нега ойга миниб олдинг? Яна йиқилиб тушиб бошимга бало орттирма. Сени кўтариб дўхтирма-дўхтир чопиб юрмайин. Яхшиликча туш, деяпман, бўлмаса олмага оёгингдан осаман ”. Отасининг ёнида Орзиқул бобо қотиб-қотиб кулади: “Ана холос! Бизни пулисиротдан ўтказиб қўядиган қўйни миниб олибсиз-ку! Муаллимингизга бо“иб айтмасамми ”. Мамат меш эшагидан тушмай отасига таскин беради: Қўйинг, индаманг, боланинг ўзи хохлаб тушмаса, мажбур қилиб бўлмайди. Кўп ўқиган-да. Ўқимаса ойга чиқармиди”. У хадеб ярақлаётган гардиш деворнинг эшигини ахтаради, девор эса унинг кўзларини қамаштиради, эшиги эса кўринмайди. Оқ қўй хам тихирлик қилиб жойдан силжимайди. У қўйни халачўп билан уради, қўйнинг жунлари оёгига ўралашиб қолади. Бирдан димогига ачқимтил хид уриладию, учиб кетади. Отаси эса негадир мулойим овозда гапириб қолади: “Ҳа, нодон бола-я, яна чироқни ўчирмабди…”\n«Ҳали қирдай йигит бўлади. Ўжарлиги ҳам, аччиғи ҳам—ўзим. Акаларидан кўрмаганимни шундан кўраман”.\nПастдан, қишлоқнинг ичидан товуш сал баландлади-ю, ўчди, паст ғовур эшитилди — Орзиқул қайтиш қилдимикан — товуш Ўсарникига ўхшайди, бошқа оғир ётган одам йўқ…\n← Аввалги Аввалги Аҳмад Аъзам. Одамнинг оласи (ҳикоя)\nКейинги → Кейинги: Аҳмад Аъзам. Қатағон йили (ҳикоя)


ЁШ РАССОМ АСАРЛАРИ НАМОЙИШ ЭТИЛДИ — “Qoraqalpog'iston tongi” gazetasi\nЁШ РАССОМ АСАРЛАРИ НАМОЙИШ ЭТИЛДИ\nЎзбекистон Бадиий академияси Қорақалпоғистон Республикаси бўлими кўргазмалар саройида “Ёшларни қўллаб-қувватлаш ва аҳоли саломатлигини мустаҳкамлаш йили” муносабати билан истеъдодли ёш рассом Саламат Бабаджановнинг “Бошланиш…” деб номланган кўргазмаси очилди.\nКўргазмада мусаввирнинг 50 дан ортиқ ижод намунаси намойиш этилмоқда.\nТадбирни ташкил этишдан мақсад, аҳоли, айниқса ёшларни рассомнинг фикрлари, ички дунёси, қалб кечинмалари орқали яратилган асарлари билан яқиндан таништиришдан иборат.\nЁш рассом С.Бабаджанов 1990 йили Нукус шаҳрида туғилган. Қорақалпоғистон Республикаси санъат лицей интернатида, Ажинияз номидаги Нукус давлат педагогика институтида таҳсил олган. Ҳозирги вақтда Қорақалпоғистон Республикаси ихтисослаштирилган санъат мактабида ёш иқтидор эгаларига тасвирий санъат сирларини ўргатиб келмоқда.\nРассом республика миқёсида ўтказилиб келинаётган кўплаб кўрик-танловларнинг иштирокчиси ва ғолиби. Ёш истеъдод эгаси Европа давлатларида кенг ривожланган ҳамда ихлосмандларига эга экспрессионистик йўналиш бўйича ижод қилмоқда.\n– Кўргазмани томоша қилар эканмиз, рассом ижодида катта ўзгаришлар кўзга ташланади, – дейди И.Савицкий номидаги Қорақалпоқ давлат санъат музейи директори ўринбосари Бахтияр Серекеев. – Авваллари кўпроқ пейзаж жанрида ижод қилган бўлса, сўнгги асарлари живопись жанрида яратилган.\nЁш рассомнинг “Одамлар”, “Кайфият”, “Қиёфа” сингари асарлари мухлису мутахассислар эътирофига сазовор бўлди.